Penjagaan Bayi Minggu Ke-46

Perkembangan & Pelakuan

Perkembangan bayi anda

Bayi anda mungkin seronok melihat buku dan menyelak halaman, walaupun mungkin tidak menyelak halaman satu demi satu. Mereka boleh menikmati buku-buku bergambar yang besar atau buku keras yang kukuh dan berpatutan yang mampu dipegang jari kecil mereka.

Untuk menambah kepelbagaian pada masa membaca dan untuk mengetahui apa yang paling menarik perhatiannya, cuba lawati perpustakaan tempatan atau bahagian kanak-kanak di kedai buku mesra keluarga – atau bertukar buku dengan rakan-rakan.

Pada minggu 46, bayi anda mampu untuk:

Bertepuk tangan atau melambai selamat tinggal;

Berjalan dengan berpegang pada perabot;

Menunjukkan atau mengarah dengan isyarat terhadap sesuatu yang dikehendakinya;

Menikmati melihat buku-buku dan menyelak halaman.

Sokongan untuk bayi anda

Bayi anda mungkin telah bergelut dengan keresahan terhadap perpisahan dalam tempoh beberapa bulan yang lalu. Ini adalah biasa kerana mereka sukakan anda dan bergantung kepada anda. Untuk memudahkan perpisahan, anda perlu memendekkannya. Terangkan  dengan jujur apabila anda meninggalkan anak anda di pusat jagaan harian atau dengan pengasuh, dan jangan panjangkan rasa sedihnya dengan selamat tinggal meleret dan air mata. Mereka akan bergembira kembali.

Anda boleh membantu bayi anda berasa lebih berdikari dengan tidak mengawasi mereka sepanjang masa. Sudah tentu mereka masih perlu tahu bahawa anda berada di sekeliling dan boleh bergantung kepada anda. Jadi, jika mereka berjalan ke bilik lain, tunggu beberapa minit sebelum mengikuti. Jika anda pergi ke kawasan lain dalam rumah, suarakan kepada mereka apabila anda berada di bilik sebelah – tetapi jangan datang kepada mereka setiap kali mereka merengek.

Kesihatan & Keselamatan

Apa yang patut saya bincangkan dengan doktor?

Kebanyakan doktor tidak menjadualkan pemeriksaan yang kerap untuk bayi anda pada bulan ini memandangkan bayi pada usia ini tidak suka dipegang semasa pemeriksaan doktor. Malah bayi dengan keresahan terhadap orang asing
(stranger anxiety)
mungkin tidak menyukai doktor tersebut tidak kiralah betapa mesra layanan yang diberikan. Tapi hubungilah doktor jika terdapat sebarang kebimbangan yang tidak boleh anda tunggu sehingga temu janji bulan hadapan.

Apa yang patut saya tahu?

Kebimbangan anda pada peringkat ini adalah masalah bercerai susu dan gigi. Bahagian ini juga akan memberi anda tip untuk hal tersebut.

Bercerai susu

Jika anda masih menyusukan anak, tarikh akhir terpulang kepada anda dan bayi anda. Ia adalah satu keputusan peribadi yang bergantung kepada keadaan tertentu anda. Bayi anda mungkin menunjukkan tanda-tanda bahawa mereka bersedia untuk bercerai susu sekarang, termasuk seolah-olah-olah tidak berminat atau terganggu semasa penyusuan. Anda mungkin berasa berbelah bahagi untuk bercerai susu. Walaupun bercerai susu kedengaran  melegakan, tapi anda mungkin berasa berat hati untuk mengakhirkan rutin ini. Ramai para ibu yang telah menyusu sejauh ini meneruskan penyusuan, tetapi ramai juga yang menggunakan petanda satu tahun sebagai matlamat akhir.

Anda boleh melakukannya dengan beransur-ansur mengurangkan bilangan sesi penyusuan setiap hari atau menggantikannya dengan susu formula atau susu lembu (jika doktor anda bersetuju). Jika anak anda tidak menyukai botol, anda boleh menggunakan cawan yang memudahkan anda daripada masalah untuk menghentikan bayi anda daripada menghisap botol di kemudian hari. Sesetengah bayi akan kurangkan sesi  menyusu setiap beberapa hari sehingga berhenti. Anda juga boleh memendekkan tempoh masa bagi setiap sesi penyusuan. Cuba ikut cadangan berikut:

Berikan mereka sesi perhatian yang banyak untuk menggantikan keintiman  waktu penyusuan.

Cuba alihkan perhatian bayi anda jika mereka seolah-olah mahu menyusu, dan lihat sama ada mereka lebih berminat dalam benda lain atau akan minum dari cawan.

Minta orang lain untuk menidurkan bayi anda supaya bayi anda tidak terdorong untuk menyusu pada masa tersebut.

Jika payudara anda membengkak, gunakan kompres sejuk dan keluarkan susu secara manual atau dengan pam untuk beberapa hari pertama. Ibuprofen juga boleh membantu.

Jika bayi anda seperti menentang, tunggu dahulu sebelum mencuba lagi.

Kecederaan gigi bayi

Memandangkan gigi putih mutiara si kecil yang comel akan tercabut juga suatu hari nanti untuk memberi ruang kepada gigi kekal, serpihan kecil pada gigi bayi biasanya tidak perlu dirisaukan memandangkan berapa banyak aktiviti lasak yang dilakukan si kecil. Namun, adalah idea yang baik untuk memastikan masalah gigi tersebut tidak lebih daripada masalah penampilan sahaja. Pertama, lakukan pemeriksaan ringkas. Jika terdapat sebarang bucu tajam, pergi berjumpa doktor gigi anda apabila berkelapangan. Doktor gigi mungkin mahu meratakan bahagian tepi atau memperbaikinya dengan tampalan plastik atau
crown
.

Bagaimanapun, hubungi doktor gigi dengan segera, jika bayi:

Berada dalam sebarang kesakitan (walaupun beberapa hari kemudian);

Jika gigi kelihatan telah beralih kedudukan atau dijangkiti atau gusi bengkak

Jika anda melihat bintik merah jambu di tengah-tengah gigi yang sumbing.

Simptom-simptom ini mungkin menunjukkan bahawa kerosakan gigi telah menjejaskan saraf. Dalam kes sedemikian, doktor gigi perlu mengenal pasti dengan X-ray jika gigi perlu dicabut atau jika rawatan saraf diperlukan. Kecederaan kepada saraf, jika tidak dirawat, boleh merosakkan gigi kekal yang sudah tumbuh dalam mulut bayi anda. Apa pun, masih banyak lagi rintangan yang akan dihadapi bayi anda dalam proses belajar berjalan.

Kerisauan Saya

Apa yang saya risaukan?

Pada minggu kedua dari bulan yang kesebelas, anda mungkin mempunyai banyak kerisauan. Salah satu daripadanya adalah latihan tandas.

Melainkan anda sudah memulakan latihan tandas untuk bayi anda sebelum ini,  mungkin lebih baik untuk menunggu sehingga anak anda berusia antara 18 hingga 24 bulan. Itulah waktu kebanyakan kanak-kanak lebih bersedia untuk latihan tandas.

Fizikal

Tanda-tanda anak anda sudah bersedia dari segi fizikal termasuklah:

Pergerakan usus (membuang air besar) yang agak tetap dan boleh diramal;

Berupaya untuk menunggu sekurang-kurangnya dua jam untuk membuang air kecil;

Mengosongkan pundi kencing sepenuhnya apabila mereka membuang air kecil;

Membantu anda menarik seluar mereka atas dan ke bawah, dan untuk naik atau turun dari kerusi tandas atau
potty chair
.

Tanda kesediaan lain adalah keupayaan untuk memahami perkataan berkaitan tandas dan keupayaan mengikut arahan yang mudah.

Emosi

Dari segi kesediaan emosi, anak anda perlu menunjukkan tanda-tanda bahawa:

Mereka sedar bahawa mereka ingin membuang air besar dalam lampin mereka – mereka mungkin mencangkung di satu sudut atau memberitahu anda dengan kata-kata atau gerak isyarat.

Mereka mungkin kelihatan terganggu apabila membuang air dalam lampin.

Berdasarkan prasyarat berikut, bayi anda dianggap bersedia untuk mempelajari kemahiran yang penting ini.

Bagaimanakah perkembangan bayi anda minggu depan?


Ini 8 Tip Yang Anda Boleh Ikut Jika Mahu Elak Obesiti Dengan Berkesan!

Ramai daripada kita sering tercari-cari tips kuruskan badan apabila tubuh sudah mula berisi. Bagi anda yang masih tidak tahu apakah caranya, ini tips untuk kurus dan juga rawatan yang boleh anda cuba.

Tips kuruskan badan: Ini cara mengelakkan obesiti

Terdapat empat fokus utama yang perlu anda berikan perhatian apabila ingin menguruskan badan dengan komited.

Empat fokus tersebut ialah diet atau pemakanan, senaman, pengurusan stres dan juga kualiti tidur.

Tips kuruskan badan 1: Diet dan pemakanan yang bersesuaian

Untuk mengelakkan masalah obesiti daripada berlaku, anda boleh mengikuti pelan diet seperti berikut:

Hentikan pengambilan gula.
 Jika anda tidak mampu menghentikan pengambilan gula secara mengejut, cuba kurangkan jumlahnya sedikit demi sedikit. Persatuan Jantung Amerika mencadangkan hanya mengambil tidak lebih daripada enam sudu teh gula sehari bagi wanita. Manakala bagi orang lelaki pula, gula mestilah tidak melebihi daripada sembilan sudu teh.
Selain itu, elakkan juga makanan tinggi gula seperti kek, biskut dan minuman berkarbonat.

Makan lima kali sehari.
 Cuba untuk makan antara lima hingga tujuh hidangan buah atau sayur-sayuran setiap hari. Untuk pengetahuan anda, buah dan juga sayur-sayuran merupakan antara jenis hidangan yang rendah kalori.

Elakkan lemak tepu.
 Makanan yang tinggi dengan kandungan lemak tepu sememangnya boleh menyebabkan obesiti.
 Banyakkan pengambilan makanan yang tinggi dengan lemak sihat seperti minyak zaitun dan buah avokado.

Tips kuruskan badan 2: Bersenam

Kebanyakan saranan di peringkat antarabangsa menyarankan agar individu dewasa meluangkan masa selama 150 minit seminggu dengan bersenam atau bersukan.

 Ini bermakna, kita perlu bersenam atau melakukan aktiviti fizikal sekurang-kurangnya 30 minit setiap hari selama lima hari seminggu.

Tips kuruskan badan 3: Pengurusan stres atau relaks

Tekanan atau stres yang kronik juga boleh meningkatkan tahap hormon stres kortisol dan membawa kepada kenaikan berat badan.

Kesannya, ia boleh menyebabkan diri kita memilih makanan yang tidak sihat memandangkan kortisol dan hormon stres lain dapat meningkatkan keinginan kita kepada karbohidrat.

Hormon ini juga menyukarkan kita untuk menggunakan pertimbangan dan juga kemahuan yang betul serta tepat.

Tips kuruskan badan 4: Kualiti tidur

Pusat Kawalan Penyakit Amerika Syarikat mengesyorkan antara tujuh atau lebih waktu tidur untuk individu dewasa berusia 18 tahun ke atas.

Bagi individu yang lebih muda pula, mereka digalakkan untuk mendapatkan waktu tidur lebih daripada saranan tersebut.

Kajian terhadap 3500 individu dewasa menunjukkan bahawa, tidur lewat setiap hari bagi mereka yang bekerja telah dikaitkan dengan peningkatan nilai BMI.

Kajian ini jelas membuktikan bahawa tidur yang tidak mencukupi boleh menyumbang kepada peningkatan berat badan secara tidak langsung.

Ini pula kaedah rawatan yang tersedia bagi merawat obesiti

Bagi mereka yang sedang mengalami masalah obesiti, ada beberapa cara dan juga kaedah rawatan bagi mengatasi masalah tersebut. Berikut ialah penerangannya:

Tips untuk kurus 1: Penglibatan pelbagai pihak untuk menurunkan berat badan

Bagi mereka yang mempunyai obesiti morbid, mereka mungkin memerlukan beberapa pakar untuk membantu menurunkan berat badan.

Inilah yang disebut sebagai kumpulan multidisiplin.

Pasukan multidisiplin ini mungkin merangkumi doktor dengan kepakaran dalam farmakoterapi, jururawat, pakar pemakanan, ahli fisiologi senaman,
dan pakar psikologi.

Kumpulan ini dapat menyediakan program penurunan berat badan komprehensif yang menggabungkan intervensi paling berkesan daripada setiap disiplin.

Tips untuk kurus 2: Diet, aktiviti dan gaya hidup

Perubahan diet sememangnya amat penting jika anda merancang untuk menurunkan berat badan dengan berkesan.

Antara yang perlu dilakukan adalah dengan mengurangkan pengambilan kalori harian, menukar saiz hidangan kepada saiz yang lebih kecil, pilih makanan sihat dan elakkan jenis makanan penyebab kegemukan.

Selain itu, anda juga perlu banyak melakukan senaman atau bersukan.

Bersukan atau bersenam boleh membantu tubuh badan anda untuk membakar lebih lemak dan juga kalori.

Selain itu juga, anda perlu mengamalkan gaya hidup yang lebih sihat dan juga aktif.

Jika sebelum ini anda banyak berehat dan hanya duduk di rumah, keluarlah dan banyakkan bergerak seperti berjalan laju atau mengemas halaman rumah.

Tips untuk kurus 3: Pengambilan ubat-ubatan preskripsi

Perlu diingatkan bahawa ubat kuruskan badan bertujuan untuk digunakan bersama dengan diet, senaman dan perubahan gaya hidup.

Tujuan utama ubat-ubatan penurunan berat badan ini ialah untuk membantu anda mengikuti diet rendah kalori dengan mengurangkan rasa lapar.

Doktor mungkin akan mengesyorkan ubat penurunan berat badan jika program diet dan senaman lain tidak berkesan terhadap diri anda ketika ingin turunkan berat badan.

Tips kuruskan badan 4: Pembedahan

Bagi sesetengah individu, pembedahan bariatrik mungkin pilihan terbaik.

Pembedahan bariatrik ini akan mengehadkan jumlah makanan atau mengurangkan penyerapan makanan dan kalori.

Kaedah ini mungkin dipertimbangkan jika anda telah mencuba cara lain untuk menurunkan berat badan namun tidak berkesan.

Selain itu, ia juga boleh dipertimbangkan jika anda memiliki ciri-ciri berikut:

Anda mempunyai obesiti yang melampau (BMI 40 atau lebih tinggi)

BMI anda antara 35 hingga 39.9, dan mempunyai masalah kesihatan yang berkaitan dengan berat badan, seperti diabetes atau tekanan darah tinggi

Anda komited untuk membuat perubahan gaya hidup yang diperlukan agar pembedahan dapat dijalankan


Selain Untuk Diet, Ini 7 Kebaikan Overnight Oat! Ada Juga Resipi Untuk Dicuba!

Orang kata makan
overnight oa
t ini bagus untuk kesihatan, tetapi apakah manfaatnya, ya? Kalau ingin tahu, bacalah artikel ini. Hello Doktor ada selitkan resepi o
vernight
oa
t
 yang boleh anda cuba, sedap dan berkhasiat!

Untuk mendapatkan lebih banyak info tentang Pemakanan Sihat, sila dapatkannya
di sini.

Resepi
overnight
oat, sarapan pagi berkhasiat

Anda sering berdepan situasi kelam kabut pada waktu pagi kerana perlu bersiap untuk pergi kerja sehingga terlupa untuk
bersarapan pagi
?

Bagaimana jika ada sarapan pagi sihat dan sedap tersedia menunggu untuk dimakan setiap hari? Kedengaran menyeronokkan, kan?

Jangan risau, ia bukanlah angan semata-mata. Sebaliknya ia boleh menjadi realiti dengan
overnight
oat.

Oat yang direndam semalaman, biasanya dalam susu atau yogurt, ditambah buah-buahan segar dan kering,
biji chia
, kacang serta bahan berkhasiat lain menjadikan ia hidangan yang sangat sihat.

Manfaat kesihatan
overnight
oat

Sebelum dikongsikan resepi
overnight oat
 yang boleh anda cuba, jom kita ketahui apakah antara kebaikan pengambilan hidangan oat ini kepada kesihatan.

1# Mengurangkan diabetes jenis 2

Oat adalah protein berasaskan tumbuhan yang mengandungi sifat antidiabetik.

Diabetes jenis 2 adalah keadaan di mana individu mempunyai paras glukosa darah berlebihan dalam buah pinggang. Kesannya proses penapisan sisa menjadi tidak berkesan.

Ia tinggi serat dan rendah
indeks glisemik (GI)
, pengambilan oat membantu meningkatkan fungsi buah pinggang, sekali gus dapat mengawal paras gula dalam darah.

2# Mencegah penyakit jantung

Oat terdiri daripada serat yang dikenali sebagai beta glucan – terbukti dapat mengurangkan tahap peredaran kolesterol dalam darah dengan meningkatkan perkumuhan hempedu.

Oat juga kaya dengan antioksidan dan apabila digabungkan dengan vitamin C – ia membantu menghalang pengoksidaan LDL – punca
masalah serangan jantung
, strok, kerosakan tisu dan keradangan arteri.

Resepi
overnight
oat 3# Penurunan berat badan

Bagi mereka yang ingin
mengurangkan berat,

overnight
 oat adalah pilihan terbaik kerana ia rendah kalori tetapi tetap mengenyangkan kerana kehadiran beta-glukan. Keadaan ini akan menghalang anda makan secara berlebihan.

Beta-glukan juga menggalakkan pembebasan hormon peptida yang dihasilkan dalam usus sebagai tindak balas kepada makanan dan boleh mengurangkan jumlah pengambilan kalori harian.

Baca juga:

4# Melegakan sembelit

Oleh sebab oat mengandungi serat tidak larut, ia membantu
pergerakan usus
. Kesannya risiko untuk
mengalami sembelit
 dapat dikurangkan. Jadi pastikan anda mengambil oat dalam hidangan sarapan pagi.

Overnight
oat resepi 5# Meningkatkan fungsi otak

Oat
terdiri daripada karbohidrat
 yang kemudian bertukar menjadi glukosa – bahan api untuk otak.

Kaya dengan serat bersama GI rendah, oat terurai dengan perlahan tanpa meningkatkan paras glukosa darah dan membolehkan otak mendapat manfaatnya untuk jangka masa lebih lama.

6# Percepatkan pertumbuhan rambut

Oat dilengkapi dengan pelbagai nutrien seperti
asid lemak omega-3
, zat besi, serat, asid lemak tak tepu dan zink – mineral yang diperlukan rambut.

Zat besi dalam oat bagus untuk rambut kerana ia membantu dalam mengawal pertumbuhan rambut yang normal.

Sumber biotin dalam rambut pula berkesan melawan masalah seperti kekeringan dan penipisan rambut. Ia juga membantu
mencegah alopecia
 – keadaan di mana folikel rambut sihat menjadi rosak disebabkan
sistem imun
.

Overnight
oat resepi 7# Meningkatkan imuniti

Dalam fasa endemik ini, kita masih belum selamat daripada
jangkitan COVID-19
. Meningkatkan tahap imuniti badan antara perkara penting yang harus diutamakan pada masa kini.

Kehadiran beta-glukan dalam oat membantu meningkatkan aktiviti sel darah putih (WBC) dalam badan yang bertanggungjawab untuk melindungi diri daripada sebarang jenis penyakit.

Beta-glukan juga dapat menjadi antibiotik lebih berkesan dan mempercepatkan proses
penyembuhan luka
.

Kandungan zink dan selenium dalam oat juga memainkan peranan penting dalam memerangi jangkitan.

Sudah bersedia untuk mengetahui apakah resepi
overnight
 oat yang boleh dicuba?

Overnight oat
resepi

Resipi untuk menghasilkan
overnight
 oat ini, tidaklah rumit. Bahkan ia sebenarnya boleh dihasilkan mengikut cita rasa individu.

Tetapi sebagai panduan bagi mereka yang pertama kali ingin mencuba makanan ini, berikut dikongsikan 2 resipi.

O
vernight oat
 dengan kacang

Bahan-bahan:

4-5 sudu besar
rolled
 oat

100ml susu rendah lemak atau
susu segar
 dalam kotak

1 sudu kecil sirap coklat
Hershey

1 sudu kecil biji chia

7-9 biji kismis

1 sudu besar biji kuaci atau biji labu

1 sudu besar kacang hazel

1 sudu besar yogurt Greek

Cara penyediaan:

Masukkan semua bahan dalam bekas bertutup yang bersesuaian.

Biarkan
dalam peti sejuk
 semalaman atau paling minimum 5 jam.

Resepi
overnight
oat
Strawberry Cheesecake

Bahan-bahan:

4-5 sudu besar
rolled
 oat

100ml susu badam tanpa gula

1 ½ sudu besar sudu madu

½ cawan
buah strawberi
 – dihiris

½ sudu kecil ekstrak vanila

¼ keju kotej

1 sudu besar kacang badam – dicincang

Cara penyediaan:

Campurkan semua bahan – kecuali kacang badam – dalam bekas bertutup yang bersesuaian.

Sejukkan dalam peti sejuk minimum 4 jam. Lebih sedap jika dibiarkan semalaman.

Sebelum dimakan, taburkan kacang badam.

Olah mengikut cita rasa

Penulis juga rajin membuat
overnight
 oat. Tetapi resipi olahan penulis ringkas dengan hanya menggunakan
susu berperisa
 coklat, rolled oat, biji chia dan hirisan
 kacang walnut.

Sebenarnya resepi
overnight
 oat ini boleh diolah sendiri. Tidak ada peraturan bahan wajib yang perlu digunakan, sebaliknya mengikut cita rasa anda tersendiri.

Buat mereka yang ingin menjaga kesihatan dan berat badan, apa kata anda amalkan
overnight
 oat ini. Selamat mencuba!


STOP! Berhenti Bagi Bayi Minum Air Masak, Mereka Tak Boleh Minum! Jom Ketahui Sebabnya

“Si kecil haus tu, tak cukup
susu
, bagilah bayi minum air masak.” STOP! Jika anda menerima saranan seperti ini jangan lakukannya. Jom ketahui kesan bahaya yang boleh berlaku.

Bayi meninggal

Tular berita menyedihkan, tentang seorang bayi kehilangan nyawa disebabkan ibunya memberikannya
minum air mineral
. Apa yang menyedihkan bayi malang tersebut baru sahaja
tiga hingga empat jam
dilahirkan.

Berita ini merupakan status daripada salah seorang pengguna media sosial
Twitter
 yang berkongsi pengalamannya mengendalikan
kes kematian
 tersebut yang berpunca daripada kecuaian ibunya sendiri.

Obviously
, anda tidak boleh sewenang-wenangnya memberikan bayi di bawah usia enam bulan untuk minum air masak.

Perkara seperti ini tidak boleh dianggap remeh kerana ia
boleh mengakibatkan komplikasi serius kepada bayi
 yang diberikan air masak.

Sebab tak boleh bayi minum air masak

Sebenarnya, ia bukan sahaja berkenaan dengan air masak. Tetapi apa sahaja air selain daripada
susu ibu
 atau susu formula khas bayi, tidak ada air yang boleh diberikan kepada bayi.

Ingin tahu apa kesannya kepada bayi kalau diberikan juga minum air selain daripada susu?

Faktor utamanya adalah kerana susu sama ada
susu ibu
 ataupun susu formula sudah mempunyai kandungan air yang mencukupi
untuk keperluan dan kesihatan
bayi
.

Susu ibu sahaja sudah mempunyai 88 peratus air yang sangat mencukupi untuk bayi.

Biasanya, selepas dilahirkan, ibu-ibu akan diminta untuk terus menyusukan bayi buat kali pertama.
Susu yang diberikan itu adalah susu jenis
kolostrum
 dan ia sudah cukup untuk menghindari bayi daripada mengalami dehidrasi.

Ini kerana memberikan air kepada bayi di bawah usia enam bulan boleh mengakibatkan kesan bahaya kepada mereka.

Keadaan ini dipanggil
water intoxication,
ia berlaku apabila bayi diberikan air lebih daripada yang diperlukan.

Memahani tentang
water intoxication

Menurut American Academy of Pediatrics, susu ibu dan susu formula sudah memberikan semua penghidratan yang diperlukan bayi.

 Memberi bayi minum air masak, walaupun tampak seperti tidak berbahaya sebenarnya boleh
mengakibatkan
kematian
 kepada bayi
akibat
water intoxication.

Ia berlaku disebabkan buah pinggang bayi masih belum matang, maka air yang diberikan secara berlebihan menyebabkan badan mereka memasuki keadaan
hyponatremia
 dan masalah ini boleh menjejaskan fungsi otak.

Susu
 ibu mahupun susu formula mempunyai kadar kandungan air lebih daripada 80 peratus, sedangkan badan manusia hanya mengandungi antara 70 hingga 80 peratus air.

Boleh bayangkan tak keadaan bayi kalau dengan peratusan air yang terkandung dalam susu ditambah pula dengan pemberian air?

Dalam kaedah perubatan, keadaan ini akan menyebabkan kepekatan garam sodium (Na) dalam darah bayi menjadi cair (
diluted
).

Apabila sel otak bayi terdedah kepada darah yang cair, ia akan mengembang dan bayi berdepan risiko yang tinggi untuk mengalami sawan (
seizures).

Usah bagi bayi minum air masak

Susu ibu sudah mencukupi dan seandainya anda memberikan susu formula, pastikan anda mengikut sukatan air yang ditetapkan.

Usah menambah jumlah air, ia boleh menyebabkan nutrisi yang diperlukan bayi menjadi tidak cukup.

Jika bayi masih menangis selepas diberikan susu, ia tidak bermakna bayi itu masih lapar dan perlu diberikan air tambahan.

Tetapi bayi anda mungkin menangis disebabkan rasa tidak selesa, berak atau kencing atau keadaan cuaca yang panas atau sejuk.


4 Perkara Yang Anak Anda Perlukan Di Saat Mereka Sambung Belajar

Suatu hari nanti, si kecil anda akan membesar menjadi dewasa serta meninggalkan rumah, kan? Hakikatnya, mereka sendiri perlu belajar hidup
berdikari
 apabila tiba masanya. Sebagai ibu bapa, jangan sesekali anda menghalangnya, tetapi berilah galakan kepada mereka, ya!

Sambung belajar ke peringkat lebih tinggi

Sebagai langkah pertama menuju alam kedewasaan, kebanyakan anak muda akan menyambung pelajaran ke peringkat yang lebih tinggi seperti diploma, ijazah dan seterusnya. Ini adalah satu usaha yang sangat murni demi mereka membina asas kehidupan yang kukuh.

Pun begitu, ia mungkin akan mengundang kebimbangan kepada ibu bapa terutamanya jika anak mereka tidak pernah berenggang dengan rumah. Jika yang sudah biasa tinggal di asrama semasa sekolah rendah atau menengah, mungkin kegusaran ini akan sedikit kurang.

Jadi, ada beberapa perkara yang ibu bapa perlu tahu di saat anak anda ingin atau sedang menyambung pelajaran. Apakah ia?

Apa yang anak anda perlu di saat mereka sambung belajar?

#1. Kewangan yang stabil

Duit bukan segalanya tetapi segalanya memerlukan duit termasuklah untuk menyambung pelajaran. Ini kerana yuran pengajian di universiti, kolej atau mana-mana pusat pengajian adalah agak mahal. Tidak kira awam atau swasta, kedua-duanya adalah berkos tinggi. Jadi, ibu bapa perlu bersiap sedia dengan menabung sejak anak masih kecil lagi.

Pun begitu, kita sebagai anak juga tidak sewajarnya bergantung sepenuhnya kepada mereka. Banyak cara lain yang boleh dilakukan untuk menampung biaya pengajian. Antara yang boleh dipertimbangkan adalah pinjaman dari badan seperti PTPTN, MARA atau usaha lebih untuk biasiswa seperti JPA dan lain-lain.

#2. Hubungi mereka secara berkala

Tidak dinafikan, anak muda terutamanya perempuan sudah pasti akan merindui rumah mereka apabila berada di hostel tempat mereka belajar. Jadi, tidak salah untuk anda hubungi mereka secara berkala seperti seminggu sekali, bukan?

Lebih-lebih lagi dengan kemajuan teknologi kini, anda boleh melakukan panggilan video secara percuma sahaja! Gunakan peluang ini untuk berborak dengan mereka tentang kehidupan mereka di sana. Perbuatan ini sudah pasti akan mengubati kerinduan dalam diri mereka.

#3. Kunjungi mereka sekali-sekala

Apa salahnya jika anda datang secara mengejut untuk memberi
suprise
kepada anak anda, bukan? Alang-alang datang, apa kata jika anda bawa sekali
hadiah
, buah tangan atau sekadar makanan kegemaran mereka. Sudah tentu anak anda yang
homesick
 ini akan berasa terharu. Namun, jangan pula terlalu kerap ya? Nanti segan pula dia dengan rakan sebiliknya.

#4. Sokong mereka dari jauh

Anda perlu tahu bahawa anak anda kini bukan lagi seorang budak kecil. Jadi, jangan terlalu memanjakannya. Paling utama, beri
sokongan
 dari jauh. Setiap kali dia menghubungi atau mengunjungi anda di rumah ketika cuti semester, dengar setiap luahan mereka.

Sebagai ibu bapa juga, jangan sesekali memarahinya kerana gred rendah atau masalah lain. Sebaliknya, beri mereka cadangan dan panduan untuk mereka berkembang menjadi siswa atau siswi yang lebih baik. Ibu bapa mana yang tidak mahu lihat anaknya berjaya, bukan?

Konklusi

Kesimpulannya, anda sebagai ibu bapa tidak perlu terlalu
over
di saat anak anda ingin atau sedang menyambung pelajaran di menara gading. Cukup sekadar menyediakan keperluan asas dan sokongan moral. Biarkan mereka belajar
berdikari
 sendiri agar mereka lebih mengenali jerih-perih kehidupan ketika hidup bersendiran di hostel.

Jadi, jangan pula anda berteriak dan
bersedih
 ketika mereka melangkah meninggalkan rumah untuk sambung belajar kelak, ya?

Hello Health Group
 tidak menyediakan nasihat perubatan, diagnosis, atau rawatan.

Baca juga:

Bagaimana Televisyen Bantu Anak Anda Belajar?

Ketidakjaminan Makanan Pengaruhi Keupayaan Belajar

Perbezaan Cara Belajar Kanak-kanak Lelaki dan Perempuan


Adakah Penggunaan Ginseng Boleh Bantu Pesakit Diabetes Kawal Paras Gula Dalam Darah?

Ramai yang
sedar akan khasiat ginseng
. Ia adalah salah satu tumbuhan herba yang popular di seluruh dunia.

Sudah beribu tahun lamanya ginseng digunakan untuk merawat pelbagai jenis penyakit terutamanya jika ia berkait dengan masalah kelesuan, stres dan sebagainya.

Apa yang mungkin anda tidak tahu adalah, ginseng juga sering digunakan untuk mengawal gula dalam darah, memperbaiki aliran darah, memperkuatkan imuniti badan dan meningkatkan tahap kerintangan badan terhadap stres.

Lebih menarik, jika digunakan oleh pesakit diabetes, tumbuhan herba ini mampu memberikan kebaikan dalam
konteks kawalan gula pesakit
.

Baca artikel ini untuk mengetahuinya dengan lebih lanjut.

Kaya dengan antioksidan, khasiat ginseng boleh beri kebaikan kepada pesakit diabetes

Antioksidan merupakan kompaun yang sering menjadi perhatian pengguna di seluruh dunia.

Ia boleh membantu menurunkan kadar kemusnahan sel akibat daripada aktiviti molekul radikal bebas dan mempunyai sifat anti kanser.

Ginseng mengandungi
kompaun antioksidan yang dikenali sebagai ginsenosida
.

Ia berupaya untuk menurunkan kadar tekanan oksidatif dan keradangan sel yang kebiasaannya dialami oleh mereka yang menghidap masalah kencing manis.

Oleh sebab itulah ginseng pernah menarik minat para pengkaji yang ingin mencari penawar kepada masalah kencing manis.

Terdapat pelbagai kajian yang telah dijalankan bagi mengenal pasti khasiat ginseng dalam rawatan kencing manis.

Kajian metaanalisis 2014

Kajian pada tahun tersebut telah meninjau semula 16 kajian berbeza yang memfokuskan kaedah pengambilan subjek bersifat rawak dengan tempoh kajian melebihi 30 hari.

Subjek diambil dalam kalangan pesakit kencing manis dan individu sihat.

Dapatan menunjukkan, mereka yang mengambil ginseng
 mempunyai paras gula di dalam darah yang lebih stabil
 berbanding dengan kumpulan kawalan.

Walau bagaimanapun, tumbuhan herba tersebut tidak menunjukkan kesan ketara pada kawalan A1C (sejenis darah yang membawa gula), insulin semasa berpuasa atau tahap kerintangan insulin.

Kajian metaanalisis 2016

Kajian ini melibatkan tinjauan terhadap 8 kajian yang membuktikan khasiat ginseng terhadap program rawatan bagi pesakit yang menghidap masalah kencing manis jenis 2.

Antara kebaikan yang terbukti melalui kajian-kajian tersebut adalah:

Kawalan gula dalam darah semasa berpuasa yang baik.

Kawalan insulin selepas makan
 yang baik.

Penurunan pada tahap kerintangan insulin.

Walau bagaimanapun, implikasi penggunaan ginseng terhadap paras A1C masih tidak menunjukkan kesan yang ketara.

Kajian tersebut turut menemui khasiat ginseng lain seperti kawalan trigliserida, kolesterol dan lipoprotein berketumpatan rendah yang baik dalam kalangan pengguna.

Kajian 2019 berkaitan khasiat ginseng

Kajian pada tahun tersebut menunjukkan penggunaan ginseng boleh meningkatkan fungsi endotelial (lapisan dalam salur darah).

Mereka yang mengambil ginseng bersama dengan ubat kencing manis seperti metformin
mempunyai tekanan darah sistolik rendah
, paras lipid di dalam darah yang rendah serta peningkatan pada paras penghasilan nitrik oksida.

Perubahan pada paras bagi parameter tersebut memberi implikasi bahawa penggunaan ginseng boleh melindungi pesakit diabetes daripada masalah kardiovaskular.

Kontraindikasi dan kesan sampingan ginseng

Jangan ingat pengambilan tumbuhan herba tiada kesan sampingan! Ia merupakan sejenis rawatan yang boleh mempengaruhi fungsi pelbagai jenis organ dan sistem di seluruh badan.

Setakat ini, kesan ginseng terhadap ibu hamil dan janin yang sedang membesar masih lagi tidak diketahui.

Maka mereka tidak digalakkan untuk mengambil herba tersebut.

Jika anda mengambil ubat cair darah, anda mungkin perlu merujuk kepada doktor sebelum menggunakan
sebarang suplemen yang mengandungi ginseng
.

Ia berikutan herba tersebut boleh mempengaruhi keupayaan darah untuk membeku.

Mereka yang mempunyai masalah ketumbuhan sensitif hormon (seperti kanser payudara) atau keadaan sensitif hormon seperti endometriosis juga tidak digalakkan mengambilnya.

Antara kesan sampingan yang boleh dialami oleh mereka yang mengambil ginseng adalah:

Insomnia

Keresahan

Cirit-birit

Sakit kepala

Jika anda mengambil
ubat kencing manis seperti insulin
 dan beberapa jenis ubat pil seperti glimepiride, glyburide dan glipizide, anda perlu merujuk kepada doktor terlebih dahulu.

Ia berikutan interaksi di antara ginseng dan ubatan tersebut boleh menyebabkan masalah hipoglisemia (paras gula di bawah normal).

Konklusi

Walaupun ginseng terbukti berkesan untuk mengawal paras gula dalam kalangan pesakit diabetes, penggunaannya perlu dipantau oleh doktor perubatan.

Ia berikutan herba tersebut boleh berinteraksi dengan ubat kencing manis sehingga menyebabkan kesan sampingan yang boleh mengancam nyawa.

Jika anda mempunyai persoalan berkaitan dengannya, ajukan kepada doktor perubatan bertauliah untuk khidmat nasihat kesihatan.


5 Tip Atasi Tekanan

Pernahkah anda merasakan bahawa tiada yang dapat anda lakukan untuk mengatasi tekanan? Walau bagaimanapun, anda sebenarnya mempunyai banyak pilihan untuk mengawal dan atasi tekanan yang anda hadapi lebih dari apa yang anda sangkakan.

Seni pengurusan tekanan adalah mengenai bagaimana untuk mengawal pemikiran, gaya hidup, emosi dan cara anda menyelesaikan masalah. Ini membuktikan terdapat pelbagai langkah dan cara yang boleh anda ambil untuk melegakan tekanan serta dapat kembali mengawal hidup anda walau sesukar mana kehidupan anda.

Tekanan berlaku apabila anda merasakan bebanan yang anda hadapi melebihi keupayaan anda untuk menyelesaikannya. Ada tekanan yang baik, di mana ia merangsang anda untuk melakukan yang terbaik seperti peperiksaan atau tarikh akhir kerja.

Namun, terdapat tekanan kritikal yang boleh menyebabkan impak negatif terhadap kesihatan anda. Ia boleh menjejaskan neuroendokrin, sistem imun, kardiovaskular, dan sistem saraf pusat.

Berikut adalah 5 cara untuk menguruskan tekanan dengan cara yang sihat berdasarkan kajian psikologi, yang dapat membantu mengurangkan tekanan sama ada untuk jangka masa pendek atau panjang.

Ambil masa berehat

Apabila anda membenarkan diri anda untuk keluar dari perkara yang mendatangkan tekanan kepada anda, anda akan mempunyai masa untuk melakukan perkara lain. Ini akan membantu anda memperolehi kemahiran yang baru atau mengurangkan rasa dibelenggu tekanan. Hanya sekurang-kurangnya 20 minit sahaja diperlukan untuk diri anda.

Bersenam

Manfaat daripada rutin bersenam sememangnya tidak boleh disangkal. Hanya 20 minit untuk berjalan, berlari, yoga ketika situasi tegang boleh memberikan kesan segera yang bertahan selama beberapa jam.

Senyum dan ketawa

Sistem saraf saling berkaitan dengan emosi dan ekspresi wajah. Jadi, apabila seseorang individu menghadapi tekanan, ia akan kelihatan pada raut wajah. Senyum dan ketawa akan dapat membantu mengurangkan tekanan dan menyelesaikan masalah.

Sokongan sosial

Hubungi rakan, atau dapatkan bantuan pakar psikologi. Berkongsi tentang perkara yang membuatkan anda tertekan dengan individu lain dapat membantu mengurangkan tekanan. Walau bagaimanapun, anda harus mencari dan berkongsi dengan individu yang anda percayai.

Meditasi

Kesedaran minda dapat membantu fikiran dan tubuh untuk berehat dan kekal fokus. Ia juga dapat membantu mewujudkan ruang antara pemikiran dan tingkah laku supaya anda dapat mengelakkan dari melakukan sesuatu perkara yang tidak mendatangkan faedah dan tidak produktif.

Apabila berada dalam kesedaran, individu boleh menenangkan fikiran yang mungkin telah menyebabkan tekanan secara fizikal kepada tubuh. Sama seperti bersenam, kajian menunjukkan meditasi walaupun untuk tempoh yang singkat boleh memberikan manfaat segera.

Apa yang menyebabkan tekanan kepada seseorang individu mungkin tidak akan menyebabkan tekanan kepada individu lain. Dengan mencari dan mencuba sesuatu yang positif dan sihat untuk menguruskan tekanan yang dihadapi, banyak impak negatif terhadap kesihatan akan dapat dikurangkan.

Hello Health Group
 tidak memberikan nasihat, diagnosis atau rawatan perubatan.


8 Tip Pemakanan Ibu Hamil Semasa "Bed Rest"

Bed rest
merupakan istilah ibu hamil yang berehat dan tidak melakukan kerja-kerja berat tatkala sedang hamil.
Bed rest
disarankan disarankan untuk ibu hamil yang mengalami masalah kesihatan sehingga mungkin menyebabkan kemudaratan kepada kandungan. Rehat dengan secukupnya dan tidak melakukan kerja-kerja berat merupakan jalan terbaik buat ibu hamil yang mengalami masalah kesihatan ini. Ketika sedang
bed rest,
pengambilan diet yang seimbang perlu diamalkan. Berikut merupakan 8 tip pengambilan diet yang seimbang ketika
bed rest
.

Seimbangkan diet anda

Pastikan diet seharian anda mengandungi makanan daripada kesemua peringkat piramid makanan dan mengikut kewajaran pengambilannya, iaitu

4 hidangan buah-buahan dan sayur-sayuran

4 hidangan makanan yang mengandungi kanji dan gandum

4 hidangan susu

3 hidangan daging atau protein

Kekal berhidrasi

Kekal berhidrasi membantu mengurangkan masalah sembelit dan kekejangan perut yang akan berlaku sekiranya anda tidak aktif melakukan aktiviti fizikal. Anda disarankan untuk mengambil air secukupnya namun mengelak daripada mengambil air yang mempunyai kandungan gula yang tinggi seperti soda dan jus.

Ambil lemak dalam kuantiti dan kualiti yang sewajarnya

Kemerosotan otot dan tulang merupakan komplikasi yang sering belaku ketika ibu hamil sedang dalam keadaan
bed rest.
Kesan-kesan negatif ini boleh dielakkan dengan menambah pengambilan makanan yang mempunyai asid lemak omega-3. Asid lemak ini boleh ditemui dalam ikan, kekacang dan minyak zaitun yang boleh membantu mengekalkan kekuatan tulang dan otot ketika
bed rest.

Pastikan diri anda selesa

Elakkan dari makan makanan yang pedas dan berlemak tinggi. Bahagikan hidangan anda kepada 5 atau enam hidangan dan makan mengikut waktu bersesuaian yang telah ditetapkan. Selain itu, anda diingatkan untuk makan perlahan-lahan dan melakukan
sit up
sejam selepas makan.

Ambil makanan yang berserat tinggi

Serat juga boleh mengurangkan risiko sembelit. Oleh itu, masukkan makanan yang berserat tinggi dalam hidangan anda contohnya buah-buahan segar dan makanan yang diperbuat daripada gandum contohnya bijirin.

Jangan sesekali terlepas waktu sarapan

Bed rest
tidak bermaksud anda boleh hanya perlu berbaring sepanjang hari di atas katil anda dan terlepas waktu sarapan. Bijirin yang mempunyai kadar vitamin yang tinggi serta buah-buahan segar sudah memadai untuk mengalas perut ketika waktu sarapan.

Ambil snek yang sihat

Snek juga boleh diambil ketika
bed rest
asalkan anda mengambil snek yang sihat dan berkhasiat. Sebagai contoh, yogurt rendah lemak dan biskut yang diperbuat daripada gandum asli merupakan contoh snek yang sihat dan berkhasiat.

Ambil suplemen yang diperlukan oleh ibu hamil

Anda diingatkan untuk mengambil zat besi untuk membantu memastikan peredaran darah anda stabil. Selain itu, anda juga diingatkan untuk mengambil asid folik untuk mengurangkan risiko berlakunya kecacatan pada kandungan. Zat besi dan asid folik ini boleh diambil dalam bentuk suplemen yang telah dipastikan kesahihannya.

Ambil makanan laut dengan berhati-hati

Makanan laut mempunyai nutrien yang penuh dan penting untuk pertumbuhan bayi. Namun, anda perlu berhati-hati dan mengelakka diri daripada makan makanan laut yang mempunyai kandungan merkuri yang tinggi.

Walaupun kelihatan seperti membosankan,
bed rest
dapat membantu anda dan bayi mendapat rehat yang secukupnya. Oleh itu, anda perlu mengambil peluang ini untuk mendapatkan rehat yang secukupnya sebelum proses kelahiran.

Hello Health Group
 tidak menyediakan nasihat perubatan, diagnosis, atau rawatan.


Mama, Ini Risiko Bayi Lahir Minggu Ke-36, Paling Bahaya Boleh Akibatkan MAUT

Kelahiran pramatang
 berisiko menjejaskan tahap kesihatan si manja. Ini masalah kesihatan yang terdedah kepada bayi pramatang 6 bulan patut ibu hamil ketahui.

Untuk mendapatkan lebih banyak info tentang Keibubapaan, sila dapatkannya
di sini.

Memahami istilah cukup bulan atau lahir awal

Dahulu,
tempoh kehamilan
 37-minggu dianggap sebagai jangka masa penuh untuk
bayi di dalam kandungan.

Ini bermakna doktor berasakan bahawa mereka cukup berkembang dan
selamat untuk dilahirkan.

Pun begitu, doktor mula menyedari sesuatu setelah terlalu banyak induksi
mengakibatkan komplikasi
.

Ternyata minggu ke-37 bukanlah tempoh terbaik bagi bayi untuk dilahirkan.

Atas sebab itu,
American College of Obstetricians and Gynecologists
 telah mengubah garis panduan rasmi berkaitan
proses kelahiran
.

Sebarang kehamilan lebih dari minggu ke-39 kini dianggap sebagai cukup bulan.

Bayi yang dilahirkan pada minggu ke-37 hingga ke-38 dan 6 hari dianggap sebagai
kelahiran pramatang
.

Apakah wujud risiko bahaya jika kelahiran itu melibatkan bayi pramatang 6 bulan?

Tarikh jangkaan bersalin: Ini yang perlu ibu hamil fahami

Sebelum persoalan risiko
bayi pramatang 24 minggu
 itu dijawab, mari kita fahami terlebih dahulu mengenai
tarikh jangkaan bersalin atau estimate due date (EDD)
.

Sebenarnya apa sahaja tarikh jangkaan yang diberikan doktor mungkin terawal seminggu.

Ini bermakna jika anda menganggap diri hamil 37 minggu, mungkin
tempoh kehamilan
 sebenar adalah dalam minggu ke-36.

Melainkan jika
anda mengandung
 melalui
kaedah persenyawaan in-vitro (IVF)
 dan mempunyai bukti saintifik bila kehamilan berlaku. Sekiranya tidak, tarikh jangkaan mungkin sedikit berbeza.

Walaupun bagi wanita dengan
kitaran haid teratur
, tepat 28 hari, masa persenyawaan dan implantasi yang tepat mungkin berbeza.

Malah ketika anda
melakukan hubungan seks
,
mengalami ovulasi
 dan sewaktu implantasi berlaku, segalanya melibatkan pelbagai faktor.

Disebabkan itu, sukar untuk menentukan tarikh bersalin yang tepat.

Maka sebaiknya, apabila kehamilan anda tidak melibatkan masalah kesihatan, biarkan
proses kelahiran bayi
 berlaku secara semula jadi.

Jadi sudah bersedia untuk mengetahui kesannya jika ibu hamil melahirkan bayi pramatang 6 bulan?

Risiko kelahiran bayi pramatang 6 bulan

Seperti yang dinyatakan tadi, adalah baik jika membiarkan kelahiran berlaku secara sendiri. Walau bagaimanapun dalam kes tertentu, bayi mungkin dilahirkan sebelum waktunya.

Biasanya keadaan ini melibatkan masalah kesihatan seperti
preeklampsia dan kelahiran awal
 adalah pilihan paling selamat.

Namun masih ada risiko kepada
bayi yang dilahirkan pramatang
.

Dalam usia 36 minggu, bayi dianggap sebagai pramatang lewat.

Menurut jurnal
Obstetrics and Gynecology
, bayi pramatang yang lahir antara minggu ke- 34 dan 36 menyumbang hampir 3 per 4 daripada semua kelahiran pramatang.

Kadar kelahiran bayi pada peringkat ini telah meningkat 25% sejak tahun 1990.

Walaupun risiko komplikasi kesihatan bagi bayi yang dilahirkan pada minggu ke-36 menurun dengan ketara berbanding bayi 35 minggu, namun masih wujud risiko seperti:

Sindrom gangguan pernafasan (RDS)

Sepsis

Patent ductus arteriosus
 (PDA)

Penyakit kuning

Berat lahir rendah

Kesukaran mengawal suhu badan

Proses tumbesaran lewat

Kematian

Akibat komplikasi, bayi tidak cukup bulan ini mungkin perlu dimasukkan ke unit rawatan intensif neonatal (NICU) atau bahkan dimasukkan ke hospital,

Masalah RDS merupakan risiko komplikasi paling besar untuk bayi yang lahir pada minggu ke-36.

Umumnya, bayi lelaki pramatang lewat dilihat mempunyai lebih banyak masalah berbanding bayi perempuan.

Walaupun dianggarkan hanya 5% bayi yang dilahirkan pada usia 36 minggu dimasukkan ke NICU, tetapi hampir 30% mengalami gangguan pernafasan.

Manakala jumlah kematian untuk bayi pada usia ini adalah 0.8% selepas mengambil kira si kecil yang mempunyai masalah kelainan jantung.

Baca juga:

Bayi pramatang 6 bulan: Kesan terhadap tumbesaran

Bayi dilahirkan pada usia 36 minggu lebih berisiko mengalami masalah perkembangan, baik dari segi fizikal dan mental, jika dibandingkan dengan rakan mereka yang cukup bulan.

Antara masalah perkembangan yang mungkin dialami adalah:

Cerebral palsy

Prestasi sekolah yang rendah

Memerlukan intervensi awal

Keperluan pendidikan khas

Masalah tingkah laku dan psikiatri

Menurut penyelidikan yang dimuatkan dalam
American Journal of Perinatology
, bayi tidak cukup bulan pada usia prasekolah nanti sukar untuk mengikuti arahan dan melakukan latihan berkaitan ingatan.

Kajian lain turut menunjukkan bahawa bayi pramatang lewat menunjukkan penurunan perkembangan pada usia 9 bulan jika dibandingkan dengan anak yang dilahirkan cukup bulan.

Kesimpulannya

Dalam kebanyakan kes, kelahiran bayi pada usia 36 minggu bukanlah disebabkan pilihan ibu hamil

Sebilangan besar bayi dilahirkan pramatang berlaku kerana proses
kelahiran pramatang
 itu sendiri atau pun
air ketuban pecah lebih awal.

Dalam situasi seperti itu, adalah lebih baik untuk mengetahui risiko yang bakal dialami oleh bayi dan bersedia dengan perancangan awal bersama doktor.

Jika boleh, biarkan proses kelahiran berlaku secara semula jadi bagi mengelakkan situasi melahirkan bayi pramatang 6 bulan.


Banyak Sangat Pantang Larang Ibu Hamil? Jangan Pening-pening! 3 Benda Ini BUKAN MITOS!

Kepada wanita yang disahkan mengandung, tahniah! Dalam masa 9 bulan, jika tiada apa-apa kesulitan, anda akan bergelar ibu.
Dalam menempuh tempoh kehamilan, pasti anda pernah terdengar pelbagai ura-ura yang berupa pantang larang ibu mengandung, kan?

Biasalah, apabila berbadan dua, jika tidak dijaga dengan baik, alamatnya teruklah tahap kesihatan si ibu kelak.

Kesihatan ibu akan mempengaruhi tahap tumbesaran si manja.

Maka, penting untuk mengetahui sama ada pantang larang ibu mengandung termasuk makanan ibu mengandung bercanggah dengan konsep sains (mitos) atau merupakan fakta yang telah terbukti oleh kajian.

Kita tidak mahu mengamalkan sesuatu pantang larang tanpa mengetahui sebab di sebaliknya, kan?

Baca artikel ini untuk tahu berkenaan dengan 3 pantang larang ibu mengandung termasuk makanan ibu mengandung yang telah terbukti oleh kajian sains.

Pantang larang ibu mengandung #1: Boleh ke pegang kucing sewaktu anda hamil?

Boleh, namun masa bersama dengan haiwan peliharaan tersebut perlu dipendekkan berikutan ia boleh menyebabkan
komplikasi kehamilan yang serius
.

Ini mungkin antara pantang larang ibu mengandung paling sukar diikuti tetapi ingat, kucing anda boleh menjadi sumber kepada mikroorganisma yang dikenali sebagai
Toxoplasma gondhii
.

Ia

merupakan parasit yang boleh menyebabkan jangkitan
toksoplasmosis
 melalui najis kucing, daging tidak dimasak dengan betul dan air tercemar.

Oleh sebab itulah, wanita mengandung tidak disarankan untuk membersihkan najis kucing
. Mereka boleh dijangkiti dan kesannya boleh melarat kepada bayi di dalam kandungan.

Perkara yang lebih menakutkan adalah, menurut Pusat Kawalan Penyakit Berjangkit (CDC) kebanyakan individu yang dijangkiti dengan parasit ini tidak menunjukkan sebarang simptom.

Segelintir individu akan mengalami simptom seakan-akan selesema, bengkak kelenjar limfa dan
sakit badan
.

Kebanyakan bayi yang dijangkiti, lahir dalam keadaan bebas simptom namun mereka berisiko untuk mengalami gejala teruk kelak.

Antaranya
 kerosakan mata, otak dan organ lain serta terdedah kepada jangkitan mikroorganisma kesan daripada sistem pertahanan badan lemah.

Jika anda perlu menguruskan najis kucing dan tiada siapa boleh membantu, gunakan sarung tangan.

Kafein, makanan ibu mengandung yang tidak boleh diambil?

Jika anda merupakan
peminum kopi tegar
, ini mungkin berita buruk.

Kafein adalah bahan perlu dikurangkan pengambilannya berikutan ia merupakan sebahagian daripada pantang larang ibu mengandung yang seharusnya dituruti.

American College of Obstetricians and Gynecologists (ACOG) telah menyarankan pengambilan kafein tidak melebihi 200 mg sehari jika anda sedang hamil.

Bergantung kepada jenis
minuman kopi
 (
latte, mocha, americano
), jumlahnya bersamaan dengan 1-2 cawan kopi sehari.

Pengambilan minuman kopi melebihi had tersebut boleh melanggar pantang larang ibu mengandung seterusnya menyebabkan komplikasi kepada bayi yang dikandung.

Jika anda suka minum teh, berita buruk untuk anda juga.
Minuman teh turut mengandungi kafein walaupun jumlahnya mungkin jauh lebih rendah berbanding dengan minuman kopi.

Menurut ACOG, anda dibenarkan untuk mengambil antara 2 hingga 4 cawan teh bergantung kepada jenisnya (teh halia, teh
peppermint)
.

Kafein bukan sahaja terkandung di dalam minuman kopi dan teh. Ia juga terdapat dalam
minuman soda
 dan minuman tenaga.

Berbanding dengan teh dan kopi, minuman soda dan minuman tenaga mempunyai jumlah gula yang tinggi.

Leceh, kan? Oleh sebab itulah, jika boleh, jangan ambil sebarang minuman berkafein sepanjang tempoh kehamilan. Ia merupakan alternatif yang lebih selamat. Minum sahaja air kosong.

Jika anda masih ingin mengenakan secawan dua minuman berkafein, saranan pantang larang ibu mengandung ini wajar diambil serius.

Hal ini kerana, pengambilan minuman berkafein secara berlebihan boleh menyebabkan
masalah kelahiran pramatang
, keguguran dan masalah bayi kurang berat badan semasa lahir.

Boleh ke buat prosedur pergigian semasa hamil?

Perubahan hormon ketika tempoh kehamilan boleh menyebabkan gusi anda menjadi bengkak, berdarah dan mengalami iritasi kesan daripada makanan yang terperangkap pada celahan gigi.

A
nda mungkin tertanya-tanya adakah rawatan gigi merupakan prosedur yang perlu dielakkan semasa hamil?

Ia bukanlah satu bentuk pantang larang ibu mengandung yang definitif. Secara amnya, adalah lebih baik jika prosedur tersebut ditangguhkan sehingga selepas bersalin.

Namun buat sesetengah kes yang berisiko untuk menyebabkan
jangkitan gusi
, ia wajar dirawat dengan kadar segera.

Para ibu kebiasaannya digalakkan untuk menjalani pemeriksaan dan prosedur pergigian pada trimester kedua fasa kehamilan.

 Oleh sebab ubat tahan sakit dan antibiotik yang diberikan semasa rawatan tersebut berlangsung mempunyai keupayaan untuk menembusi dinding darah plasenta (
blood-placenta barrier
), kebanyakan ibu khuatir untuk melaksanakan prosedur gigi pada trimester pertama.

Setakat ini tiada bukti klinikal yang jelas menunjukkan bahawa terdapat kesan buruk yang dialami oleh wanita hamil yang mendapatkan rawatan pergigian pada trimester pertama.

Namun, bagi mengurangkan kerisauan si ibu dan jika prosedur pergigian tersebut bukanlah prosedur kecemasan, tidak salah untuk mereka menjalaninya pada trimester kedua.

Jika terdapat keperluan kepada wanita hamil untuk menjalani prosedur pergigian pada trimester ketiga, ia boleh dilakukan.
Cuma si ibu mungkin akan merasa tidak selesa berbaring dengan perut yang membesar untuk satu tempoh masa lama.

Rawatan gigi elektif seperti pembersihan dan pemutihan gigi, sebaiknya ditangguhkan sehingga selepas bersalin bagi mengelakkan risiko kelahiran pramatang.

Konklusi

Jangan mudah percaya dengan ura-ura berkenaan dengan pantang larang ibu mengandung termasuk makanan ibu mengandung. Dapatkan pengesahan daripada pihak profesional.

Pastikan perkara yang anda ingin terapkan sepanjang pengalaman anda hamil tidak akan memberikan kemudaratan kepada anda ataupun bayi dalam kandungan.


Info Lengkap Buasir: Punca, Simptom & Rawatan

Untuk mendapatkan lebih banyak info tentang Buasir Luar atau Dalam dan Kesihatan Penghadaman, sila dapatkannya
di sini.

Definisi

Apa itu buasir luar dan buasir dalam?

Buasir luar dan buasir dalam ialah
bengkak dan radang pada saluran darah
di sekeliling lubang dubur atau di bahagian bawah saluran dubur (rektum).

Ia mungkin terjadi di dalam saluran dubur (rektum) atau di sekeliling lubang dubur (anus).

Buasir biasanya berlaku apabila pesakit selalu meneran/memaksa semasa pembuangan air besar. Tempat berlakunya buasir dapat membezakan jenis-jenisnya.

Ada 2 jenis buasir iaitu buasir luar dan buasir dalam.

Buasir dalam: Jenis buasir ini terjadi di bahagian dalam saluran dubur (rektum). Buasir dalaman kebiasaannya tidak sakit tetapi ia mungkin menyebabkan pendarahan tanpa berasa sakit

Buasir luar: Buasir ini berada di luar bahagian dubur. Ia boleh menjadi
 gatal atau sakit
dan kadangkala terdapat rekahan dan pendarahan di bahagian tersebut.

Buasir bukanlah penyakit yang serius dan berjangkit. Kebiasaannya buasir akan pulih dengan sendirinya atau ia boleh dirawat dengan mudah menggunakan beberapa ubat tertentu.

Apakah kebarangkalian masalah ini?

Buasir adalah sejenis penyakit lazim. Berdasarkan kaji selidik yang dijalankan ke atas individu berusia 50 tahun, hampir sebahagian daripada mereka pernah mengalami beberapa episod buasir.

Lelaki dan wanita boleh terkena penyakit ini tetapi ia lebih kerap dalam kalangan wanita mengandung dan pesakit kronik sama ada sembelit mahupun cirit-birit.

Simptom

Apakah simptom buasir luar dan buasir dalam?

Tanda-tanda dan simptom-simptom buasir yang lazim ialah:

Pendarahan: Darah berwarna merah terang dan tidak sakit semasa membuang air besar

Gatal dan pedih
 di bahagian saluran dubur (rektum)

Sakit dan kurang selesa

Bengkak di sekeliling lubang dubur

  Benjolan yang sensitif dan sakit berhampiran lubang dubur

Kebanyakan rasa tidak selesa dan sakit adalah disebabkan oleh buasir luar manakala buasir dalam kebiasaannya tidak menyebabkan rasa sakit.

Terdapat juga beberapa simptom yang tidak disenaraikan di atas. Sila berunding dengan doktor sekiranya anda mempunyai kemusykilan berkaitan simptom yang anda hadapi.

Bila saya harus berjumpa doktor?

Anda perlu menghubungi doktor sekiranya berlaku beberapa perkara seperti berikut:

Buasir anda sakit dan tidak reda dengan kaedah pengubatan sampingan

Najis anda hitam dan likat

Najis anda mempunyai darah

Pening

Buasir yang anda alami berkemungkinan merupakan tanda masalah kesihatan yang serius. Anda perlu segera berjumpa doktor dan melakukan pemeriksaan kesihatan.

Punca

Apakah puncanya?

Buasir adalah disebabkan oleh saluran darah yang membengkak yang terjadi akibat tekanan yang tinggi di bahagian bawah saluran dubur. Antara faktor yang meningkatkan tekanan ini ialah:

Selalu meneran/memaksa semasa membuang air besar

Duduk dalam tempoh masa yang panjang

Mempunyai masalah sembelit atau cirit-birit yang kronik

Lebih berat badan atau gemuk melampau (obes)

Mengandung

Mengambil diet rendah fiber

Faktor risiko

Apakah yang meningkatkan risiko saya mendapat buasir?

Terdapat banyak faktor risiko buasir. Antaranya ialah:

Pekerjaan yang memerlukan individu tersebut untuk duduk atau berdiri dalam tempoh yang panjang

Sembelit atau cirit-birit yang kronik

Hamil

Persetubuhan melalui lubang dubur

Diet tinggi kandungan lemak dan rendah kandungan fiber

 Individu berusia lebih 60 tahun

Anda perlu berunding dengan doktor anda untuk mengetahui maklumat lanjut.

Diagnosis dan rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit buasir didiagnosis?

Untuk mendapatkan diagnosis yang tepat, doktor anda akan menjalankan beberapa ujian berikut:

Pemeriksaan kesihatan dan fizikal

Pemerhatian ke dalam saluran dubur anda. Ujian ini dilakukan dengan menggunakan alatan perubatan yang mampu
melihat ke dalam lubang dubur
(anoscope, proctoscope atau sigmoidoscope)

Bagaimana pesakit buasir dirawat?

Sesetengah buasir pulih dengan sendirinya tetapi buasir yang mempunyai simptom tertentu memerlukan rawatan.
Pilihan rawatan
ini termasuk:

Suplemen fiber seperti Psyllium (Metamucil) atau Methylcellulose (Citrucel) yang boleh membantu membesarkan najis anda dan melegakan masalah sembelit

Krim yang tidak dipreskripsi oleh doktor
(over-the-counter)
 dan pil yang dimasukkan melalui lubang dubur mungkin
meredakan kesakitan dan rasa gatal
 untuk sementara waktu

Membuang buasir atau dikenali sebagai
hemorrhoidectomy,
 mungkin diperlukan sekiranya kesemua pilihan di atas gagal untuk merawat buasir.

Pencegahan

Apakah perubahan gaya hidup dan rawatan sampingan yang boleh saya ambil untuk menangani buasir?

Gaya hidup dan kaedah pengubatan sampingan berikut mungkin boleh membantu anda
mengatasi masalah buasir:

Makan makanan yang tinggi kandungan fiber dan minum air secukupnya

Duduk di dalam tab yang berisi air suam selama 10 minit, beberapa kali sehari

Kerap bersenam

Jaga kebersihan sekitar bahagian lubang dubur

Elakkan penggunaan tisu tandas
 yang kering. Untuk menjaga kebersihan lubang dubur, gunakan tuala lembap atau tisu basah tandas yang tidak mengandungi alkohol mahupun wangian

Letakkan pek ais atau tuam dengan ais pada lubang dubur untuk meredakan bengkak

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Jika Ada Kencing Manis, Pastikan Anda Amalkan 7 Tips Penjagaan Kulit Ini!

Kita semua pasti perlu mempunyai cara, petua atau tips penjagaan kulit masing-masing agar
organ terbesar pada tubuh badan
 ini kekal sihat, bersih dan cantik.

Ia juga sudah tentu akan jadi lebih penting lagi terutamanya jika anda ada penyakit yang berisiko
melibatkan serta menjejaskan kulit seperti kencing manis
.

Persoalannya, apakah antara tips penjagaan kulit buat mereka yang ada diabetes? Jom teruskan membaca artikel ini untuk tahu tentangnya dengan lebih lanjut!

Apa kaitan di antara diabetes dengan kulit?

Individu dengan penyakit kencing manis cenderung mempunyai kulit yang kering serta gatal dan ini akan jadi punca ia mudah mengalami komplikasi berbahaya.

Sebagai contoh, ia mungkin boleh menyebabkan kulit anda lebih mudah untuk terhiris, terluka serta berdarah dan lebih teruk lagi, mengakibatkan infeksi yang serius.

Anda juga mungkin perasan bahawa kulit akan lebih mudah untuk merengsa, meradang dan pulih dengan lambat lantas membuat anda perlu bertindak lebih cepat.

Dalam erti kata lebih mudah,
diabetes adalah antara punca keadaan kesihatan kulit
 anda terganggu dan terjejas. Disebabkan itu, jangan ambil mudah tentang hal ini.

Ada beberapa tip penjagaan kulit khas buat anda yang ada diabetes. Jom teruskan membaca!

Tips penjagaan kulit jika anda ada diabetes!

Semua pakar dermatologi menyatakan bahawa tip penjagaan kulit memainkan peranan yang penting dalam usaha anda untuk mengawal dan merawat diabetes.

Semua tip, cara dan petua yang betul mampu untuk mengelakkan komplikasi kulit berbahaya seperti infeksi, luka lambat sembuh
atau amputasi anggota badan
.

Tips penjagaan kulit #1. Melembapkan kulit dengan kerap

Memastikan kulit anda selalu lembap dan tidak kering mampu membuat ia lebih fleksibel selain mengelak rekahan kulit yang biasanya akan jadi punca infeksi.

Untuk hasil yang bagus, pakar dermatologi menyarankan anda melakukan tip-tip di bawah ini:

Guna krim atau minyak berbanding losen

Pilih pelembap kulit yang tidak ada bahan pewangi

Sapu pelembap kulit lepas mandi atau apabila ia rasa kering dan gatal

Bawa pelembap kulit ke mana-mana dan bila-bila masa
 sahaja

#2. Mandi dengan suhu air yang betul

Suhu yang paling disarankan adalah suam di mana ia tidak terlalu sejuk atau tidak terlalu panas untuk memastikan tiada komplikasi pada kulit anda kelak.

Ini kerana air mandian yang terlalu sejuk atau panas
 boleh jadi punca kulit menjadi kering, gatal, tidak selesa lantas berisiko meningkatkan komplikasi.

#3. Guna sabun yang sesuai untuk kulit

Jika ada diabetes, kulit anda cenderung untuk sensitif. Segala sabun mandian atau cucian yang tidak sesuai pula sudah tentu akan memberi kesan pada kulit.

Disebabkan itu,
sila guna sabun yang sesuai
 yakni diformulasikan khas buat pesakit kencing manis untuk bantu kulit anda menjadi lebih lembap dan lembut.

Tips penjagaan kulit #4. Mengeringkan kulit dengan baik

Selepas mandi pula, anda perlu untuk mengeringkan kawasan kulit yang terlindung seperti
celah jari, alat sulit, ketiak
 dan lain-lain bahagian yang tersembunyi.

Ini kerana air masih boleh terperangkap di kawasan tersebut lantas meningkatkan risiko infeksi pada kulit. Jadi, sila lebih peka ketika keringkan tubuh badan.

#5. Rawat luka pada kulit dengan segera

Sangat penting bagi mereka yang ada diabetes untuk rawat luka pada kulit dengan segera kerana kes amputasi biasanya bermula dengan luka yang kecil.

Caranya, sila cuci kawasan luka dengan air dan sabun serta antibiotik hanya apabila doktor menyarankan anda menggunakan ia dan balut luka dengan pembalut.

#6. Potong kuku agar ia kekal pendek

Kuku pada jari tangan dan kaki yang panjang boleh merengsa dan meradang pada bahagian di antara kuku dan kulit. Ia juga berisiko untuk membengkok ke atas.

Kesannya, kawasan di antara kuku dan kulit ini lebih berisiko mengalami infeksi. Disebabkan itu,
sila potong kuku anda dengan kerap agar ia kekal pendek
.

#7. Segera jumpa doktor jika ada infeksi

Individu yang ada diabetes berisiko mengalami infeksi lebih cepat dan mudah berbanding mereka yang sihat dan mempunyai sistem endokrin stabil.

Sekiranya anda perasan sebarang tanda infeksi pada kulit seperti berikut, segera jumpa doktor:

Kulit membengkak dan berubah warna

Luka pada kulit keluar nanah atau cecair

Rasa sakit atau pedih pada kulit

Kerak kulit yang berwarna seakan madu

Ketidaknormalan pada kuku jari

Konklusinya, jangan ambil mudah tips penjagaan kulit jika anda ada diabetes. Ini kerana ia adalah kunci untuk memastikan tiada komplikasi berlaku pada hari kelak.


Simptom Umum Kecelaruan Personaliti Pinggiran

Kecelaruan Personaliti Pinggiran atau Borderline Personality Disorder (
BPD
), adalah masalah yang wujud dalam fikiran. Ia boleh menjejaskan kesihatan dan menyebabkan gangguan mental yang lain. Artikel ini akan membantu anda untuk memahami lebih lanjut mengenai tanda dan simptom gangguan ini untuk diagnosis dan rawatan yang lebih baik.

Kecelaruan Personaliti Pinggiran

Setiap individu boleh mengalami mental dalam satu fasa kehidupan. Kebanyakan gangguan itu akan hilang selepas berlaku peristiwa tertentu. Walau bagaimanapun, jika anda mempunyai BPD, masalah yang akan anda hadapi adalah lebih serius. Tanda dan simptom boleh bertahan untuk tempoh yang lama dan berulang dalam kehidupan.

Ada masanya anda akan bertanya tentang siapa anda, hobi, pemikiran, dan nilai kehidupan yang boleh diubah.

Tanda dan simptom

Takut untuk bersendirian, merasakan semua individu akan meninggalkan anda.

Hubungan sosial terjejas. Berdepan dengan hubungan yang tidak stabil dengan keluarga, insan yang disayangi, rakan, saudara mara. Ada masanya anda akan fikir mereka rapat dengan anda, atau anda akan fikir bahawa mereka tidak peduli tentang anda atau tidak menyayangi anda secukupnya.

Harga diri berubah. Merasakan bahawa anda seperti tidak wujud dan tiada siapa mengetahui tentang anda. Atau wujud perasaan bahawa anda tidak bernilai dan tidak baik.

Merasa kesepian, kekosongan.

Wujud tingkah laku pelik yang boleh membahayakan diri, seperti, aktiviti seksual tidak selamat, makan terlalu banyak, pemanduan tidak selamat, penyalahgunaan dadah, atau berhenti kerja, tidak pergi ke sekolah atau memutuskan hubungan.

Emosi berubah tidak menentu; gembira, malu, gelisah selama berjam ke hari, tanpa sebab.

Marah dengan keluarga, rakan dengan kerap walaupun mereka tidak melakukan apa-apa yang boleh menyebabkan kemarahan.

Anda cuba untuk membunuh diri.

Ada masanya, merasakan bahawa anda tidak berada dalam diri. Melihat badan pada jarah yang jauh.

Dapatkan rawatan

Tanda dan simptom ini boleh wujud untuk tempoh yang lama tetapi anda tidak menyedarinya. Apabila acara seperti percutian berakhir, simptom dan tanda ini cenderung untuk hadir dan anda akan menyedarinya. Anda akan cenderung untuk mengeluarkan perkataan yang tidak baik berbanding individu normal lain.

Simptom di atas bukan simptom khusus untuk BPD. Ramai individu dengan gangguan mental lain atau mungkin dengan keadaan mental yang sihat juga turut memiliki simptom seperti ini. Jadi anda perlu berjumpa doktor atau psikologi untuk mendapatkan diagnosis lebih tepat.

BPD adalah penyakit mental di mana anda mungkin mempunyai rasa takut dan marah apabila bersendirian. Namun, simptom untuk gangguan ini mungkin boleh menjadi tanda kepada gangguan mental yang lain dan anda tidak mempedulikan tentangnya. Jadi, adalah penting untuk berjumpa dengan profesional kesihatan mental untuk mengetahui sama ada anda didiagnos dengan BPD dan keperluan rawatan jika diperlukan.

Hello Health Group
 tidak memberikan nasihat, diagnosis atau rawatan perubatan.


Ini 7 Kesan Stres Terhadap Tahap Kesihatan Kaum Adam, Hati-Hati

Walaupun wanita dan lelaki stres
mempunyai purata paras yang sama
, namun kesan perubahan psikologikal dan fizikal berbeza bagi kedua-duanya.

Sebagai contoh, wanita kebiasaannya mengaktifkan tindak balas ‘tend and befriend’.

Lelaki pula lebih cenderung untuk bertindak balas secara agresif apabila mereka stres melalui tindak balas ‘lawan atau lari’.

Dalam tindak balas lawan atau lari, badan lelaki akan memasuki mod kecemasan dan memfokuskan bekalan tenaga kepada otot.

Ia tidak mengambil kira keperluan jangka masa panjang badan dan menutup sistem lain seperti
sistem imun dan sistem reproduktif
.

Oleh sebab itulah, stres boleh memberikan impak negatif kepada tahap kesihatan lelaki.

Berikut merupakan antara sebab mengapa lelaki perlu belajar melepaskan tekanan dari sudut kesihatan.

Untuk mendapatkan lebih banyak info tentang Kesihatan Lelaki sila dapatkannya
di sini.

#1 Wajah menjadi kurang menarik dan ia mempunyai kaitan dengan hormon!

Testosteron lelaki sering dikaitkan dengan sistem imun yang kuat
 serta rupa paras menarik dalam kalangan kaum Adam.

Perkara ini telah dibuktikan melalui kajian yang dibuat di Universiti Aberdeen.

Wanita perlu menyusun kedudukan 94 subjek lelaki mengikut tahap ketampanan.

Dapatan menunjukkan lelaki yang mempunyai hormon testosteron tinggi serta kortisol rendah berada pada kedudukan atas.

Lelaki dengan paras kortisol tinggi dan
testosteron rendah pula berada di bawah
.

Kajian tersebut menunjukkan peranan hormon stres, kortisol dalam menghalang tarikan yang berpunca daripada hormon testosteron.

#2 Lelaki yang sering stres mudah mendapat penyakit jantung

Walaupun stres sekali-sekala itu normal bagi setiap individu, namun jika sudah kronik, ia boleh menyebabkan masalah kesihatan yang serius.

Badan manusia mempunyai tindak balas fisiologi semasa sedang stres dan keadaan ini seharusnya melindungi kita daripada bahaya.

Walau bagaimanapun, apabila berlaku secara berterusan,
keadaan tersebut boleh menjejaskan tahap kesihatan lelaki
.

Kajian menunjukkan paras kortisol yang tinggi boleh meningkatkan kolesterol, trigliserida, gula dalam darah dan tekanan darah pesakit.

Kesemua masalah tersebut merupakan faktor risiko kepada masalah penyakit jantung.

Stres juga boleh menggalakkan
pembentukan plak pada dinding arteri
 serta menyebabkan aliran darah ke otot jantung menjadi tidak efisien.

#3 Sperma lelaki yang stres berbeza dengan lelaki lain

Kajian menggunakan subjek haiwan menunjukkan stres kronik boleh mengubah maklumat genetik pada sperma lelaki.

Perubahan tersebut boleh menyebabkan keupayaan anak untuk beradaptasi dalam persekitaran stres menjadi kurang efisien.

Tidak kiralah sama ada si bapa stres kerana perubahan hormon ketika mencapai usia matang atau semasa mereka dewasa,
asalkan jika berlaku sebelum hubungan seks
, ia boleh menjejaskan kualiti sperma.

Dapatan kajian ini menunjukkan kesan stres pada bapa dan kaitannya dengan penyakit neuropsikiatri.

#4 Mudah mendapat masalah kanser prostat

Kanser prostat adalah kanser kedua terlazim didiagnosis
 dalam kalangan lelaki di seluruh dunia selepas kanser peparu.

Impaknya kepada kualiti hidup diketahui umum dan saringan awal boleh membantu menghindarkan komplikasi serta menurunkan kadar mortaliti kanser.

Kajian terhadap tikus makmal menunjukkan stres kronik boleh mempercepatkan proses perkembangan kanser prostat.

Dapatan ini memberi implikasi bahawa aktiviti yang mengurangkan tekanan penting bagi memastikan kebajikan pesakit kanser terjaga.

Kajian yang dijalankan di Universiti California pada tahun 2006 menunjukkan
pengurusan stres boleh memberikan impak positif terhadap lelaki
 yang didiagnosis dengan kanser prostat.

#5 Mati pucuk, masalah lelaki stres

Segelintir penghidap masalah mati pucuk mempunyai kaitan dengan faktor psikologi seperti stres, keresahan dan kemurungan.

Menurut Profesor Neurologi dari Universiti Stanford, Robert M. Sapolsky,
rangsangan seksual turut bergantung kepada sistem saraf parasimpatetik
.

Apa yang menjadi isu adalah, semasa kita sedang stres, sistem yang aktif adalah sistem saraf simpatetik yang penting bagi tindak balas lawan atau lari.

Jika anda tidak berupaya untuk kekal dalam keadaan yang memaksimumkan kesan parasimpatetik, anda akan mempunyai kesukaran untuk mengalami ereksi.

#6 Bilangan sperma akan menjadi sedikit

Stres merupakan faktor yang penting dalam masalah seksual yang dialami oleh lelaki.

Terdapat kaitan di antara stres dan keresahan terhadap
tahap kesuburan lelaki
.

Menurut kajian yang dijalankan di Itali, lelaki yang stres kebiasaannya mengalami ejakulasi yang sedikit dan mempunyai jumlah kiraan sperma dan kepekatan rendah berbanding dengan mereka yang tidak stres.

Stres juga boleh meningkatkan risiko kecacatan pada sperma dan masalah sperma tidak boleh bergerak dengan baik.

#7 Elak aktiviti sosial hanya kerana mereka stres

Kajian yang dijalankan oleh Universiti California Selatan pada tahun 2010 menunjukkan otak lelaki yang stres mengalami pengurangan kadar aktiviti pada bahagian yang bertugas dalam memahami perasaan individu lain.

Apabila berhadapan dengan situasi stres, tindak balas otak lelaki terhadap ekspresi wajah tidak begitu aktif jika dibandingkan dengan wanita.

Melalui kajian ini, jelas menunjukkan lelaki dan wanita mempunyai tindak balas yang
berbeza ketika stres dari konteks sosial
.

Lelaki lebih cenderung untuk menjauhkan diri mereka manakala wanita pula lebih suka untuk mencari sokongan emosi.

Konklusi

Stres kronik boleh membawa implikasi negatif terhadap kualiti hidup lelaki dan wanita.

Jika dilihat pada komplikasi yang boleh dialami dalam jangka masa panjang, penting bagi setiap lelaki untuk menguruskan stres mereka pada tahap yang terkawal.


Adik beradik: Bagaimana Ibu Bapa Menangani Persaingan yang Berlaku

Adik beradik merupakan antara kawan rapat dan peneman antara anak-anak anda dan pergaduhan antara adik beradik adalah sesuatu perkara yang normal dalam sesebuah keluarga. Peranan ibu bapa amat penting bagi mengawal pergaduhan atau persengketaan yang terjadi dalam kalangan anak-anak agar ia tidak menjadi sesuatu yang dipendam yang akhirnya menjadi sebuah dendam. Sebelum kita pergi lebih jauh berkenaan persengketaan adik beradik, adalah lebih baik untuk kita mengetahui perkara-perkara lain terlebih dahulu untuk membantu kita lebih memahami anak-anak.

Apakah kesan jika jarak umur anak-anak setahun atau kurang daripadanya?

Jika anda membayangkan anak-anak anda membesar bersama dan mempunyai cukup tenaga untuk menguruskan mereka, maka jarak usia yang kecil bukanlah masalah untuk anda.

Anda berkemungkinan akan sibuk untuk beberapa tahun terawal dalam membesarkan anak. Namun, anda akan gembira melihat anak-anak membuat sepah, bising dan menikmati hari-hari yang meletihkan dalam tempoh yang pendek semasa membesarkan mereka.

Anak anda yang lebih tua akan gembira menjadi kakak atau abang sulung dan mula menunjukkan tanda-tanda ingin berdikari. Anda akan lihat si kecil anda mula ingin makan dan bersiap sendiri, serta menjadi lebih berdikari.

Jika bayi kecil anda semakin membesar dan sudah boleh berkawan dengan si abang/ kakak, anak anda yang tua akan lebih gembira untuk berkongsi mainan dengan adiknya. Disebabkan jarak umur anak anda adalah dekat, maka selepas kira-kira 18 bulan, mereka cenderung mempunyai minat yang sama. Mungkin akan ada berlaku perbalahan pada anak anda, namun hubungan mereka akan akrab. Adik-beradik yang sedar bahawa mereka memerlukan satu sama lain untuk mereka terus bermain akan bermotivasi mencari jalan bagi berdamai.

Walau bagaimanapun, dengan menimang anak lain sebelum anak anda yang terkini berusia 18 bulan adalah sesuatu yang memerlukan anda untuk berkerja keras, terutama semasa permulaan membesarkan anak. Malahan, tahun-tahun terawal semasa membesarkan anak akan berlalu dalam kekaburan. Penjagaan anak anda akan dipenuhi dengan kurang tidur di malam hari, menukar lampin, penyusuan, memberi anak makanan pejal dan menguruskan hal dobi anak-anak. Ini bermakna, anda tidak mendapat masa yang secukupnya untuk anda meluangkan masa berkualiti bersama si manja. Tambahan pula, semasa awal tempoh pembesaran bayi, anda dan pasangan akan cenderung untuk berasa letih membesarkan dua anak kecil sekali gus.

Apakah kesan jika jarak usia anak dua atau tiga tahun?

Jika anda mahu meluangkan masa dan berseronok dengan setiap anak anda, maka jarak usia dua atau tiga tahun mungkin sesuai untuk anda. Apabila bayi kedua anda lahir, anda sudah mendapatkan tidur yang secukupnya. Anak pertama anda juga akan jadi lebih berdikari.

Anak pertama atau anak terkecil anda ketika ini mungkin sudah tidak memakai lampin dan boleh makan serta menguruskan diri sendiri. Malahan, anak anda juga mungkin sudah boleh bercakap dan memberitahu anda apa yang mereka mahukan. Jika begitu, anda sudah mempunyai tenaga untuk kembali semula ke dunia ‘tidak dapat tidur malam’, alam penyusuan dan menukar lampin bayi.

Anak anda yang lebih tua akan rasa lebih yakin dan bersedia untuk menerima ahli keluarga baru. Dan, anda boleh membayangkan bagaimana anak anda akan menjalankan tugasnya sebagai abang/ kakak kepada si adik dan mereka bermain bersama-sama.

Dengan jarak umur seperti ini bermakna anda perlu menunggu sedikit masa untuk melihat anak-anak anda main bersama. Selain itu, mainan untuk kanak-kanak usia lima tahun, contohnya, adalah berbeza dengan mainan untuk kanak-kanak dua tahun. Ketika ini, anda mungkin akan mendapati bahawa anak anda yang lebih muda akan berminat untuk meniru dan menyertai adik-beradiknya bermain. Namun, anak anda yang lebih tua akan kurang berminat untuk main bersama-sama, terutama jika adiknya tidak mempunyai kemahiran yang sama dalam bermain mainan seperti si abang/ kakak. Walau bagaimanapun, sebaik sahaja kedua-duanya semakin meningkat usia, perbezaan ini tiada lagi. Kanak-kanak berumur 7 tahun dan 10 tahun boleh bermain dan bergembira bersama-sama, serta berkongsi mainan.

Bagaimana jika jarak umur anak-anak lima tahun atau lebih?

Jika anda ingin membesarkan seorang anak sehingga dia memasuki usia prasekolah atau sudah boleh berdikari, jarak usia lima tahun adalah yang terbaik. Anda akan dapat menumpukan perhatian kepada penjagaan anak anda dahulu sehingga dia sudah bersekolah, sebelum anda mula menerima bayi baru dalam keluarga.

Ini bermakna, anda akan menjadi lebih relaks dan kurang cenderung untuk risau tentang perkara-perkara kecil. Anak anda yang lebih tua ketika ini sudah tidak lagi memakai lampin, tidak meragam atau menunjukkan tantrum dan sudah tumbuh semua giginya, jadi tiada masalah untuk anda menumpukan perhatian kepada penjagaan bayi baharu. Anda sudah boleh memberikan perhatian yang cukup kepada bayi baru lahir terutama semasa si abang/ kakak berada di sekolah.

Anak anda yang tua juga akan berasa gembira dengan kehadiran bayi baru dalam keluarga. Namun, jangan mengharapkan anak anda untuk bersama-sama menjaga bayi meskipun anda melihat anak anda sudah boleh berdikari sendiri.

Anak-anak anda berada dalam peringkat perkembangan yang berbeza dan mempunyai minat yang berbeza. Malahan, anda mungkin mendapati mereka mempunyai sedikit sahaja persamaan. Anak yang tua mungkin sudah tidak tinggal bersama anda semasa anak yang bongsu berada dalam sekolah menengah.

Menjaga hubungan yang baik antara anak-anak anda dan adik beradik

Ketika menginjak usia remaja, hubungan anak anda dengan adik-beradiknya akan mula berubah. Antara cabaran yang dihadapi oleh ibu bapa adalah mengekalkan keharmonian sesama mereka. Artikel ini akan mengupas dengan lebih lanjut apa sebenarnya yang berada dalam fikiran anak remaja anda.

Perbandingan dalam kalangan adik-beradik

Sudah menjadi perkara yang normal apabila anak remaja dibandingkan dengan adik-beradiknya yang lain. Meskipun niat ibu bapa membandingkan anak-anak mereka antara satu sama lain atas tujuan anak berkompetensi, ini akan mendatangkan kesan negatif. Perbuatan ini akan mendatangkan perasaan iri hati dan tercabar dalam diri anak-anak.

Seorang ahli psikologi kanak-kanak, Anthony E.Wolf, PhD, menyatakan bahawa perbuatan membanding-bandingkan anak antara satu sama lain hanya akan mencetuskan perasaan benci terhadap sesama mereka.

Hidup di bawah bayang-bayang adik-beradik lain akan membuatkan anak anda berkecil hati justeru mengundang kecenderungan mereka mengalami kemurungan. Seorang lagi ahli psikologi kanak-kanak iaitu Peter Goldenthal, PhD, pula menyatakan bahawa emosi anak-anak mudah terganggu terutamanya ketika mereka berasa kecil hati.

Isu kepercayaan

Isu kepercayaan dalam kalangan adik beradik juga merupakan isu yang kerap dialami oleh anak remaja anda. Anak remaja menganggap adik-beradik mereka yang masih kecil mempunyai hubungan yang rapat dengan ibu bapa. Ini akan menyebabkan perasaan tidak percaya dalam diri anak remaja sekali gus menjarakkan hubungan sesama mereka. Sebagai contoh, anak yang masih kecil akan mengadu kepada ibu bapa setiap apa yang dilakukan oleh abang atau kakak mereka yang sebenarnya mahu disembunyikan. Sebagai ibu bapa, anda perlu mengelakkan perkara ini daripada terjadi dengan tidak melayan sekiranya anak kecil anda ingin mengadu untuk menunjukkan anda hormat akan privasi anak remaja anda kecuali perkara yang diadukan itu melibatkan kesihatan dan keselamatan anak remaja anda seperti penggunaan dadah dan sebagainya.

Anak remaja juga turut mempunyai perasaan cemburu terhadap adik-beradik yang lebih tua kerana mereka mempunyai lebih kebebasan dan privasi berbanding mereka yang lebih muda. Sudah tentu kematangan menjadi punca permasalahan ini. Oleh itu, ibu bapa perlulah lebih peka dan mendidik anak-anak agar tidak wujud sebarang perasaan iri hati di samping membina kematangan dalam diri anak-anak mereka.

Pergaduhan

Pertelingkahan dalam kalangan adik beradik selalunya bermula ketika mereka berumur lapan hingga dua belas tahun. Fizikal anak anda akan mula berubah menjadi lebih besar dan kuat. Ini akan membuatkan mereka bersifat lebih agresif terhadap adik-beradik mereka untuk menunjukkan sifat mereka yang dominan.

Kebiasaannya, pergaduhan dalam kalangan adik-beradik akan terjadi sekiranya mereka berada dalam kumpulan jantina dan umur yang lebih kurang sama serta mempunyai minat yang sama. Ini adalah normal dan perlu dijadikan sebagai latihan untuk mereka belajar mengekspresi serta mempertahankan diri mereka. Dengan bantuan anda, anak-anak akan lebih matang dalam menyalurkan kemarahan serta menyelesaikan perbalahan antara mereka.

Namun begitu anda perlu memastikan anak remaja tidak menghina, memalukan atau menyakiti fizikal adik-beradiknya. Sekiranya pertelingkahan mereka sudah tidak mampu dikawal, anda perlu lebih tegas untuk mengelakkan masalah ini daripada berlarutan.

Apa perlu dilakukan apabila anak-anak bertengkar?

Kebanyakan ibu bapa pasti akan segera meleraikan jika anak-anak mereka terlibat dalam pertengkaran. Namun begitu, ada pakar yang mengatakan bahawa ibu bapa tidak perlu masuk campur terlalu awal di dalam apa-apa konflik dalam kalangan anak-anak melainkan mereka berada di kawasan awam ataupun apabila keganasan melibatkan fizikal mula terjadi.

Tidak memberi peluang kepada anak anda untuk berkelahi sesama adik beradik akan menyebabkan mereka tidak dapat mengembangkan skil penyelesaian masalah mereka. Dengan berbuat begini, anak anda akan berpendapat bahawa jika mereka terlibat dalam apa-apa masalah, akan sentiasa ada individu yang boleh menyelamatkannya. Ini juga mungkin akan mengakibatkan salah faham antara anak-anak anda yang mungkin menganggap anda melebihkan seseorang anak itu berbanding yang lain.

Sebenarnya, lebih baik jika ibu bapa membenarkan anak-anak menyelesaikan apa-apa konflik sendiri. Namun begitu, jika ibu bapa masih perlu untuk masuk campur, pertimbangkan tip-tip ini:

Pisahkan anak-anak dan benarkan mereka kembali bermain bersama apabila sudah tenang.

Elakkan menjerit dan membebel sebelum mengetahui punca sebenar pertengkaran anak-anak.

Jangan sesekali bercakap bagi pihak anak-anak sebaliknya biarkan mereka meluahkan perasaan mereka sendiri.

Beritahu anak-anak bahawa tiada siapa yang bersalah dalam mana-mana pertengkaran kerana ia memerlukan dua individu untuk memulakannya.

Cipta satu penyelesaian situasi menang-menang agar tiada sebarang perasaan dendam atau cemburu dalam kalangan anak-anak.

Bagaimana mengendalikan persaingan adik beradik dalam kalangan anak-anak anda?

Pastikan anak anda yang lebih tua mengetahui akan kehadiran bakal adik mereka sebelum kelahiran. Anda boleh tunjukkan mereka gambar-gambar bayi atau biarkan mereka merasai tendangan bayi di dalam perut.

Ajar anak-anak skil menyelesaikan konflik seperti mengawal sikap agresif, berbincang serta berkompromi bagi memastikan mereka menghargai setiap perspektif individu lain serta bersikap adil.

Jangan sesekali melebihkan seseorang anak di hadapan anak yang lain. Jangan membandingkan penampilan, gred ataupun kelakuan mereka.

Bersikap adil, jangan sesekali melayan mereka sama sahaja dengan anak yang lain. Anda perlu tahu bahawa anak-anak anda adalah individu berbeza yang berlainan bakat, personaliti dan impian. Sebagai contoh, jika anda membeli baju untuk anak-anak, pastikan ia berbeza warna. Atau beli sahaja barangan yang lain. Raikan setiap keunikan anak-anak dan jangan sesekali ingin membentuk mereka menjadi individu yang anda sendiri inginkan.

Pastikan setiap anak-anak mempunyai masa dan ruang peribadi mereka sendiri. Semakin mereka membesar, semakin mereka memerlukan privasi. Mengumpulkan mereka bersama hanya akan mengakibatkan kekeliruan dan salah faham.

Berikan anak-anak peringatan dan amaran untuk mengelak sebarang konflik yang mungkin berlaku pada masa akan datang.

Apa yang perlu dilakukan jika situasi yang agak serius berlaku seperti anak anda bertumbuk antara adik beradik?

Halang pergaduhan daripada berlaku

Kanak-kanak akan mudah marah dan gagal mengawal perasaan ketika mereka berasa penat, lapar atau sakit hati. Antara punca utama anak-anak bertumbuk pula adalah akibat perasaan cemburu. Disebabkan itu, apabila anda perasan konflik bakal berlaku, pisahkan anak-anak anda. Sebaiknya, peluk seeratnya anak anda yang sedang marah dan pujuk mereka. Selepas itu, minta mereka bercerita tentang mengapa kemarahan itu timbul dan cari jalan penyelesaiannya.

Pujuk anak-anak anda mengikut turutan yang betul

Jika percubaan menghalang pergaduhan gagal, ibu bapa perlu bertindak memujuk anak-anak yang sedang bergaduh. Caranya, berikan perhatian kepada anak yang dipukul. Bantu dia dengan menggunakan perkataan yang lembut atau bantuan perubatan jika dia cedera. Yakinkannya bahawa anda ada bersama dan dia adalah selamat bersama anda. Untuk anak yang sedang marah pula, biarkan dahulu dia sehingga perasaan marah itu mulai reda. Berikan mereka masa untuk mengawal kembali diri mereka.

Pastikan anda sendiri kekal tenang

Ketika menghadapi situasi anak-anak bertumbuk sesama mereka, anda sendiri perlu kekal tenang. Jangan sesekali tunjukkan kemarahan anda terhadap kedua-dua mereka. Jika anda juga gagal mengawal kemarahan, bagaimana anda mahu mengawal kemarahan individu lain, bukan?

Tip bagi ibu bapa menghadapi situasi anak-anak bertumbuk sesama sendiri

“Time-out’’ perlu dilaksanakan.
 Sebagai ibu bapa, anda tidak disarankan untuk memberikan hukuman yang terlalu berat kerana ia hanya akan mendatangkan dendam lalu menyebabkan mereka saling membalas dendam. Biarkan mereka tenang terlebih dahulu, kemudian bercakap dengan mereka menggunakan nada yang tenang. Beritahu mereka bahawa anda faham akan perasaan mereka dan semuanya boleh diselesaikan.

Bertolak ansur dengan mereka.
 Jika mereka mahu menangis, biarkan mereka. Air mata yang mengalir keluar akan melegakan tekanan yang dihadapi. Jika tidak, mereka mungkin akan melampiaskan kemarahan mereka dengan menggunakan perkataan kesat terhadap adik-beradik mereka dan juga anda. Namun begitu, anda tidak perlu untuk mengambil hati dengan kelakuan mereka itu kerana ia hanyalah satu tindak balas mereka untuk melawan kesakitan dalaman yang dialami. Sebaliknya, anda sendiri perlu bersimpati dengan mereka.

Berikan mereka tip mengawal emosi.
 Kanak-kanak sudah boleh memahaminya. Biarkan mereka tahu bahawa terdapat banyak jalan penyelesaian yang lain selain daripada bertumbuk sesama sendiri. Sebagai contoh, ajar mereka untuk menggunakan teknik mengawal pernafasan setiap kali timbul perasaan marah.

Selesaikan masalah mereka.
Selepas pergaduhan mulai reda, cari penyelesaian kepada masalah mereka. Jika boleh, berikan tanggungjawab itu kepada mereka. Paling penting, ajar mereka untuk saling bermaafan sesama sendiri untuk tidak mengeruhkan lagi keadaan.

Ibu bapa perlu bertindak sebagai perantara yang mendengar punca pertengkaran di kedua belah pihak dan mencari titik perdamaian secara bersama. Perbincangan yang sentiasa melibatkan anak-anak adalah salah satu langkah yang menunjukkan keprihatinan dan kesediaan ibu bapa untuk mendengar dan bukannya bertindak menyalahkan antara satu sama lain.

Baca juga:

Pedofilia: Lindungi Anak Anda Dari Pemangsa Kanak-kanak

Cacar Air pada Kanak-kanak

Komunikasi Positif Galak Kanak-kanak Untuk Makan Sihat


Jangan Keliru! Fibroid Dan Cyst, Dua Kondisi Yang Berbeza, Fahami Masalah Sakit Wanita Ini

Topik antara fibroid dan
cyst
 sering mengelirukan golongan wanita.

Malahan, ada yang beranggapan bahawa kedua-duanya adalah perkara yang sama mungkin kerana gejala yang hampir serupa, seperti sakit pelvis dan pendarahan yang tidak normal.

Namun, fibroid dan
cyst
sebenarnya mempengaruhi struktur dan elemen yang berbeza dalam sistem pembiakan wanita.

Terdapat juga kemungkinan kedua-dua keadaan ini boleh mempengaruhi kesuburan.

Fibroid berlaku di dalam rahim sementara
cyst
sering berlaku di ovari.

Rawatannya pula bergantung pada gejala, perancangan untuk keluarga, dan boleh melibatkan pembedahan.

Fibroid dan
cyst
juga biasanya akan didiagnosis menggunakan imbasan
ultrasound.

Kedua-duanya tidak berbahaya dan tidak mengancam nyawa. Selalunya kondisi ini tidak dapat dikesan, dan hanya akan ditemui semasa melakukan pemeriksaan atau imbasan seluruh badan.

Apa itu fibroid?

Fibroid adalah pertumbuhan bukan barah di dalam dinding rahim. Saiznya boleh berdiameter hingga beberapa sentimeter, tetapi sering tidak dapat dikesan kerana tidak menimbulkan gejala yang jelas.

Fibroid adalah ketumbuhan yang sangat biasa terjadi dan sekitar 50% daripada semua wanita akan mengalami fibroid pada usia mereka mencapai 50 tahun.

Kebanyakan wanita yang mempunyai fibroid dan
cyst
 tidak mempunyai gejala dan biasanya dikesan semasa pemeriksaan ginekologi atau pemeriksaan kesihatan.

Bagaimana ingin tahu jika anda mempunyai fibroid?

Haid yang banyak dan menyakitkan, pendarahan rahim yang tidak normal, kekejangan perut dan pelvis, sakit belakang, atau sakit semasa melakukan persetubuhan mungkin menunjukkan simptom kewujudan fibroid pada rahim anda.

Kerap atau sukar membuang air kecil juga boleh menyumbang kepada gejala-gejalanya.

Sekiranya ragu-ragu, berjumpa dengan pakar sakit puan anda kerana fibroid
boleh merumitkan kehamilan
 dan boleh menyebabkan keguguran serta kemandulan.

Sejarah keluarga juga boleh meningkatkan risiko penyakit ini, tetapi mengekalkan gaya hidup dan berat badan yang sihat dapat mengurangkan risiko untuk mengalami fibroid.

Bagaimanakah fibroid dirawat?

Rancangan rawatan akan bergantung pada bagaimana gejala mempengaruhi kehidupan seharian anda, dan kemampuan tubuh anda untuk berfungsi dengan normal.

Pertimbangan utama adalah sama ada anda berhasrat untuk hamil dalam masa terdekat ataupun tidak.

Pakar sakit puan anda mungkin menggunakan pendekatan berjaga-jaga dengan memberikan ubat-ubatan untuk mengetahui sama ada ubat dapat melegakan gejala anda.

Ubat hormon juga boleh diberikan untuk mengatur kitaran haid
 anda, mengurangkan kesakitan dan pendarahan berat.

Sebagai alternatif, pakar sakit puan akan mengesyorkan prosedur pembedahan yang disebut
myomectomy
 untuk membuang fibroid.

Pilihan rawatan lain, lebih sesuai untuk pesakit yang tidak berhasrat untuk mempunyai anak ialah embolisasi arteri rahim (UAE).

Apa itu
cyst
ovari?

Fibroid dan
cyst
adalah berbeza, bagi
cyst,
ovari bertanggungjawab untuk menghasilkan hormon yang mengatur sistem pembiakan anda.

Ovari wanita juga melepaskan telur yang sangat penting yang menjadi pusat kitaran ovulasi.

Dalam kitaran ovulasi bulanan ini juga boleh terbentuk
cyst
, kantung berisi cecair, pada satu atau kedua-dua belah ovari.

Ia biasanya berlaku tanpa gejala, apabila salah satu folikel yang bertanggungjawab untuk melepaskan telur gagal dibuka.

Kebiasaannya ia hilang dengan sendiri dalam masa beberapa bulan tanpa anda sedari.

Kebanyakan
cyst
di ovari berlaku semasa kitaran ovulasi, dan kurang terjadi pada wanita yang telah melalui menopaus.

Bagaimana ingin tahu jika anda terkena
cyst
dan bukannya fibroid?

Perbezaan utama adalah
cyst kadang-kadang boleh hilang sendiri tanpa menimbulkan gejala
.

Sekiranya anda mengalami kembung perut, tekanan pada perut, sakit pelvis, sakit semasa persetubuhan, segera berjumpa dengan pakar sakit puan untuk mendapatkan diagnosis yang tepat.

Sekiranya anda rasa sakit tiba-tiba dan tajam, terutamanya jika disertai muntah dan demam, dapatkan rawatan perubatan segera di hospital.

Bagaimana
cyst
dirawat?

Sekiranya anda telah didiagnosis dengan
cyst
, pakar sakit puan anda mungkin mengambil pendekatan untuk tunggu dan berjaga-jaga untuk melihat jika ia dapat hilang sendiri.

Anda mungkin diberi
pil kawalan kelahiran
 untuk mengelakkan pembentukan
cyst
pada masa akan datang semasa ovulasi.

Sekiranya
cyst
tidak hilang, pakar sakit puan anda boleh menggunakan prosedur invasif minimum yang disebut pembedahan laparoskopi, untuk menyiasat keadaannya.

Prosedur ini menggunakan kamera kecil yang dimasukkan melalui pembelahan lubang kecil di perut.

Pakar sakit puan anda mungkin membuang cyst dengan menggunakan prosedur yang sama.

Walau bagaimanapun, diagnosis dan rawatan awal adalah kunci kejayaan rawatan kedua-dua fibroid dan
cyst
.

Buat temu janji bersama pakar sakit puan sekiranya anda mempunyai gejala yang membimbangkan.


Pernahkah Anda Dengar Mengenai 'Manusia Pokok'?

Mungkin anda pernah melihat imej seorang lelaki seperti di atas yang mempunyai ketumbuhan pada bahagian tubuhnya. Anda pasti tertanya-tanya, bagaimanakah dia boleh mengalami keadaan seperti itu dan apakah sebenarnya keadaan yang sedang dialami. Jika anda ingin tahu dengan lebih lanjut apakah penyakit misteri ini, teruskan bacaan anda melalui artikel ini.

“Tree men syndrome”

Penyakit misteri ini digelar dengan panggilan “
tree man syndrome
” atau dengan nama perubatannya yang sebenar,
epidermodysplasia verruciformis
 (EV). EV adalah sejenis penyakit yang sangat jarang berlaku dan ia adalah satu penyakit yang diwarisi. Ia terjadi disebabkan oleh mutasi gen yang menjadikan seseorang individu tersebut mudah terdedah kepada
human papilloma virus
 atau HPV.

Simptom “manusia pokok”

Simptom EV ini pada kebiasaannya akan muncul semasa zaman
kanak-kanak
 dengan kemunculan benjolan-benjolan yang kelihatan seperti
ketuat
. Ia akan muncul pada kawasan tubuh yang terdedah kepada cahaya matahari seperti leher, muka, tangan dan kaki. Benjolan seperti ketuat ini kemudiannya akan mula merebak ke seluruh tubuh individu tersebut. Disebabkan keadaan ketuat ini yang berubah bentuk dan kelihatan seperti kulit pokok, ia kemudiannya digelar sebagai
“tree men syndrome.”

Apakah yang menyebabkan sindrom “manusia pokok”

Untuk pengetahuan anda, EV atau
“tree men syndrome”
ini bukanlah satu penyakit berjangkit. Ia adalah sejenis penyakit
genetik
 atau keturunan. EV menyebabkan kecacatan pada sistem imun seseorang individu yang menyebabkan individu tersebut tidak berkemampuan untuk melawan beberapa jenis virus
HPV
. Menurut Pertubuhan Kesihatan Sedunia (WHO),
HPV
 adalah sejenis virus yang sangat biasa di seluruh dunia dengan hampir 100 jenis virus yang wujud.

Adakah ia benar-benar penyakit yang jarang berlaku?

Ya, ia adalah sejenis penyakit yang sangat jarang terjadi. Menurut Genetic and Rare Diseases Information Center (GARD), dianggarkan sekitar 200 individu di seluruh dunia yang mempunyai penyakit EV atau sindrom “manusia pokok
“
 ini.

Kisah penghidap
“tree men syndrome”

Abul Bajandar, seorang pemuda berusia 28 tahun dari Bangladesh telah digelar sebagai
“tree men”
 pada tahun 2016 akibat keadaan EV yang dihidapinya. Pada tahun 2016, dia telah menjalani sebanyak 16 operasi pembedahan hanya untuk membuang ketuat yang menjalar pada kaki dan tangannya. Secara keseluruhan, ketuat yang berjaya disingkirkan daripada tubuhnya itu mempunyai berat sekitar 5 kilogram. Untuk pengetahuan anda, disebabkan oleh keadaan EV yang dialaminya itu, dia dan keluarganya telah tinggal di hospital selama satu tahun. Sebelum beliau mendapatkan rawatan bagi membuang ketumbuhan yang dimilikinya, Abul Bajandar tidak berkemampuan untuk memegang tangan anak perempuannya disebabkan oleh keadaan tangannya  itu.

Penghidap EV ini ternyata mempunyai kesukaran untuk menjalani kehidupan seharian mereka sehingga memerlukan rawatan bagi membuang segala ketumbuhan yang dimiliki. Kisah manusia pokok ini menunjukkan kepada kita bahawa sesetengah penyakit yang berlaku mungkin tidak kelihatan membahayakan diri anda secara keseluruhan, tetapi menyukarkan hidup anda selain perlu berhadapan dengan tanggapan atau persepsi orang ramai. Apa yang paling penting, setelah anda mengetahui mengenai hal ini, anda akan lebih memahami perasaan individu lain yang mempunyai sedikit perbezaan daripada aspek fizikal tubuh mereka.


Manfaat Mandi Air Panas Boleh Kurangkan Risiko Diabetes, Benarkah?

Terdapat banyak manfaat mandi air panas yang tidak boleh kita nafikan. Aktiviti berendam di spa atau tab mandian air panas ini dapat membantu melegakan ketegangan otot dan dalam masa sama, memberikan ketenangan minda.

Lebih daripada itu, terdapat kajian mengatakan mandi air panas boleh
membantu mengawal diabetes
. Tetapi adakah ia benar?

Teruskan membaca perkongsian artikel ini untuk mengetahui kesahihannya. Semoga bermanfaat!

Untuk mendapatkan lebih banyak info tentang Kencing Manis sila dapatkannya
di sini.

Masalah diabetes

Menurut Pertubuhan Kesihatan Sedunia (WHO),
penyakit diabetes
 dikenali sebagai punca utama buta,
kegagalan buah pinggang
, serangan jantung, strok dan amputasi anggota tubuh bahagian bawah.

Diabetes adalah penyakit kronik yang berlaku sama ada apabila badan tidak menghasilkan insulin yang mencukupi – bagi
diabetes jenis 1
 atau tubuh tidak dapat menggunakan insulin yang dihasilkannya dengan berkesan –
diabetes jenis 2.

Insulin adalah hormon yang dihasilkan pankreas. Ia memainkan peranan penting dalam
mengawal paras gula dalam badan.

Sekiranya tubuh tidak dapat menghasilkan atau menggunakan insulin dengan betul,
keadaan hiperglisemia
 atau peningkatan kepekatan glukosa dalam darah boleh berlaku.

Individu yang mengalami masalah hiperglisemia secara berterusan boleh menjejaskan mata, buah pinggang, saraf dan jantung serta cenderung membawa kepada komplikasi serius.

Diabetes jenis 2

Masalah diabetes jenis 2 merupakan penyakit kencing manis paling biasa serta turut menjejaskan kanak-kanak dan juga remaja, terutamanya disebabkan oleh
obesiti kanak-kanak
.

Namun, diabetes jenis 2 ini boleh dicegah atau diperlahankan kesannya secara semula jadi dengan melakukan perubahan gaya hidup sihat, aktiviti fizikal secara berkala, mengekalkan
berat badan norma
l
 dan menghindari penggunaan tembakau.

Di samping itu, ada kajian menyatakan bahawa mengamalkan mandian dengan air panas secara berkala juga dapat membantu mengurangkan risiko ini.

Manfaat mandi air panas: Mencegah diabetes jenis 2?

Berdasarkan kajian penyelidik dari Hospital Kohnodai, Jepun, mandi air panas dengan kerap membantu paras hemoglobin glikat (HbA1c).

Hemoglobin glikat (HbA1c) adalah ukuran kawalan
gula dalam darah
 yang merujuk kepada molekul darah di mana glukosa atau gula melekat padanya.

Tahap HbA1c lebih tinggi menunjukkan seseorang individu itu mengalami
gula dalam darah
 yang tinggi.

Pelbagai bentuk terapi haba, seperti mandian air panas dan sauna, disyorkan sebagai cara untuk mengurangkan
tahap lemak badan
 serta meningkatkan tahap hemoglobin glikat.

Kajian tersebut juga mendapati bahawa peningkatan kekerapan mandi dikaitkan dengan penurunan paras hemoglobin glikat – selepas melakukan penyesuaian dengan usia, jantina,
indeks jisim badan (BMI)
 dan penggunaan insulin.

Secara tepatnya, purata kekerapan mandi air panas 4.2 kali seminggu untuk tempoh purata 16 minit dikaitkan dengan:

Penurunan berat

BMI

Lilitan pinggang

Tekanan darah diastolik

Paras HbA1c

Penyelidik juga menyimpulkan bahawa pendedahan harian kepada haba boleh memperbaiki keadaan pesakit diabetes jenis 2 serta mengurangkan faktor risiko berkaitannya.

Walau bagaimanapun setakat ini, tiada bukti kukuh yang menyokong mandian air panas sebagai bentuk terapi yang berkesan untuk
merawat kencing manis
 ini.

Manfaat mandi air panas yang lain

Selain dipercayai dapat membantu mengatasi risiko masalah diabetes, amalan mandi air panas yang kerap juga dikaitkan dengan
kawalan tekanan darah tinggi
 dan pengurusan berat lebih baik.

Ia turut dapat
melancarkan aliran darah
 dan seterusnya mengurangkan tekanan darah dan kekejangan saluran darah.

Amalan ini juga boleh membunuh bakteria, meningkatkan imuniti dan melegakan simptom selesema dan flu serta membantu mengatasi
kesukaran tidur
 jika anda mandi air panas pada waktu malam.

Langkah berwaspada

Pun begitu ada langkah berjaga-jaga yang perlu diambil oleh pesakit diabetes sebelum menikmati manfaat mandi air panas.

Elakkan luka terbakar

Masalah diabetes boleh menyumbang kerosakan saraf dan menjadikan kaki kurang sensitif terhadap suhu.

Jadi untuk elakkan luka terbakar, pastikan suhu air pada 40.5°C atau lebih rendah.

Lindungi kesihatan jantung

Walaupun manfaat mandi air panas boleh memberikan anda ketenangan minda, haba berlebihan boleh menyebabkan
jantung berdegup kencang
.

Individu dengan masalah jantung berisiko mengalami kerosakan jantung serius.

Baca juga:

Jaga tahap insulin untuk dapatkan manfaat mandi air panas

Anda perlu lebih kerap
memeriksa kadar glukosa
 semasa berendam dalam air panas kerana wujud risiko masalah tahap glukosa darah rendah.

Kekal terhidrat juga membantu mengekalkan suhu teras dan kestabilan glukosa darah.

Berbincanglah dengan doktor untuk mengetahui sama ada anda boleh melakukannya atau tidak.

Elakkan jangkitan

Untuk memperolehi manfaat mandi air panas, anda perlu memastikan tab mandian itu bersih bagi mengurangkan risiko jangkitan mikoorganisma berbahaya.

Anda juga disarankan untuk menghindari berendam dalam air ketika
mengalami luka terbuka
kerana ia meningkatkan kemungkinan untuk bakteria masuk ke dalam tubuh.

Sebaiknya lakukan rundingan dan pemeriksaan doktor untuk lebih kepastian sama ada anda boleh mencuba mandian air panas atau tidak.